«Киске Өфө» гәзитенең сайты - ЕҢЕҮ ЯУЛАУ ӨСӨН КӨС ҺАЛЫРҒА КӘРӘК ШУЛ - 2018 - Мәҡәләләр\nЕҢЕҮ ЯУЛАУ ӨСӨН КӨС ҺАЛЫРҒА КӘРӘК ШУЛ\nИке тиҫтә йылға яҡын ваҡыт эсендә ғәҙәтебеҙгә ингән, әммә ғәҙәти булмаған был "Шаяниум" шаяндар һәм тапҡырҙар конкурсында ҡатнашҡан балалар сараны "Сәләмләү"ҙән башланы. Беренсе булып сығыш яһаусы З. Биишева исемендәге 140-сы Башҡорт гимназияһы уҡыусыларының: "Һеҙҙең алдығыҙҙа "Ығы-зығы" һәм беҙ бөгөн Путин һымаҡ - еңәбеҙ!" - тип сәмләнеүен ишеткәс тә, ярыштың көсөргәнешле буласағы һиҙелде. Шаяндарға, үҙҙәре әйтмешләй, ил башлығы кеүек еңеүгә килеү өсөн ҙур көс һалырға тура килде.\nТормошобоҙҙа төрлө өлкәлә әленән-әле яңырып торған борсолоуҙар "Шаяниум"да яңғыраған төп темаларҙың береһе, тиергә була. Мәҫәлән, М. Исҡужин исемендәге 136-сы Башҡорт лицейының "Һупайлы дәрүиштәре" командаһы был юлы мәктәптәге уҡытыу-тәрбиә мәсьәләләрен күтәреп сыҡты. Тапҡыр һүҙле уҡыусылар: "Ошо урында бейеү булырға тейеш ине. Беҙҙең бейеү башҡорт теле кеүек", - тип күптәрҙе уйға һалып та ҡуйҙы. Йәш буйынса иң кесе, әммә шаянлыҡта өлкән ағай-апайҙарынан һис тә генә лә ҡалышмаған 48-се Башҡорт лицейының "Сәтәкәй" КВН командаһы конкурстың "Биатлон" тип аталған турында "Башҡорттар.ru" командаһы менән ярышып, жюри ағзаларын иң юғары балдарҙы уртаға бүлеп тауыш бирергә мәжбүр итте. Әйткәндәй, "Биатлон" туры барышында Республика инженер лицей-интернатының "Башҡорттар.ru" командаһы "йырлап" сығыш яһаны: мәрәкәне билдәле көйҙәргә һалып яңғыратты. Тамашасы һөйөүен яулаған был команданың "Ысын мосолмандар колбасаны ла ҡиблаға һалып ҡырҡа", - тигән мәҙәк һүҙе хәтерҙә ҡалды. Ф. Мостафина исемендәге 20-се Өфө ҡала башҡорт гимназияһының "XX централ" командаһы ярыштың "Стэм" тип аталған өсөнсө өлөшөндә М. Кәримдең "Ай тотолған төндә" трагедияһы буйынса "төшөрөлгән" Бразилия сериалын күрһәтте. Меңенсе сериянан һуң "шуттан яҙған" режиссерҙар ололарҙы бала һүҙенә ҡолаҡ һалырға өйрәтте. Былтыр Гран-при яулаған 102-се Башҡорт гимназияһының "Етегән+1" КВН командаһы Дим биҫтәһе мэры Димов Дим Димычтың видеомөрәжәғәтен алып килгән. Мэр кеше аптырап торамы: "Дим йөрәктә, фатир үҙәктә", - тип фәстереп ебәрҙе, ә шаяндар Дим биҫтәһендә хатта кинотеатр булмауын иҫкә төшөрҙө. Республика инженер лицей-интернатының "Башҡорттар.ru" һәм "Һупайлы дәрүиштәре" командалары тиҫтерҙәренә китап уҡымау, наҙанлыҡ нимәгә килтереүен сәхнәләштерҙе. "Ығы-зығы" уйынсылары Өфөлә Ағиҙел йылғаһы аша һалынасаҡ күпер "бара-бара" тип кенә эшләнеп, Санкт-Петербург күперҙәре кеүек булмаһын, тигән шик белдереп ҡуйҙы. Ғөмүмән, "Шаяниум -2018" тамашасыларға көлкө һүҙ артына йәшерелгән төртмә фекерҙәре менән иҫтә ҡалды. Өфө ҡала округы хакимиәте башлығы урынбаҫары Сынтимер Баязитов та еңеүселәрҙе тәбрикләгән саҡта был турала телгә алды:\n- Өс сәғәт барышында һеҙҙең сығыштарҙы ҡарап, һеҙҙең өсөн шатланып ултырҙыҡ. Беҙҙең көндәлек тормоштағы етешһеҙлектәрҙе күреп, тапҡыр шаяртыуҙарығыҙ аша беҙгә артабан яҡшыраҡ эшләү өсөн этәргес көс бирҙегеҙ. Һеҙҙең сығыштарҙы ҡарап, урынлы шаяртыуҙарығыҙҙы ишетеп, үҙебеҙгә ҙур фәһем алдыҡ. Һәр ваҡыт үҙегеҙ шундай тапҡыр, телегеҙ шундай матур булһын! - тине Сынтимер Биктимер улы, уҡыусыларға өндәшеп.\nЫсынлап та, быйыл "Шаяниум" шаяндар һәм отҡорҙар ҡала конкурсы юмор һәм сатира был тормошта нимә өсөн кәрәк булыуын күрһәтте. Мәрәкәсел кеше мәғәнәһеҙ һүҙ һөйләп, ауыҙ йырып йөрөүсе түгел, ә дәүләт кимәлендәге көнүҙәк темаларға халыҡ фекерен тапҡыр итеп әйтә торған кеше. Ошо хәҡиҡәткә төшөнгән һәм башҡаларға ла шул турала әйтә алған балаларға һоҡланмай булмай, әлбиттә. Сөнки улар кескәй йөрәгендә бөгөндән үк туған теле, тыуған ҡалаһы, иле һәм халҡы тураһында оло ғәм йөрөтә. Конкурс тамамланғас, 48-се Башҡорт лицейының "Сетәкәй" командаһының берҙән-бер ир-егете Рөстәм Рәфғетдинов менән әңгәмәләштек. "Миңә "Шаяниум" бик оҡшаны, бында күп дуҫтар таптым, бөтәһе менән дә һөйләштем, беҙ бер ҙур ғаилә ул хәҙер, - тине ул. - Беҙ бер команда, ә командала бер-береһен йәберләтмәйҙәр, беҙ татыу. "Шаяниум"да бөтәһе лә ҡатнашһын, иң мөһиме, еңеү өсөн тырышырға кәрәк. Беҙгә өлкәндәр ҙә "Шаян булығыҙ, еңегеҙ!" тине. "Башҡорттар.ru" командаһы ныҡ оҡшаны, беҙ уларҙан саҡ ҡына ҡалыштыҡ". Дүртенсе синыфта белем алған Рөстәмде жюри "Иң яҡшы ир-егет роле" номинацияһында бүләкләне. Ә бына конкурстың "Иң яҡшы ҡатын-ҡыҙ роле"н башҡарыусы тип "ХХ централ" командаһынан Азалия Ишкинина танылды.\nБүләктәр ҙә балаларҙың күңелен үҫтерә икәнен беләбеҙ. "Башҡорттар.ru" командаһына Динар Шаһиев "Оптик-мастер" магазиндары селтәренән махсус бүләк тапшырҙы. Шулай уҡ, балаларҙың күңелен күреп, "Ҡурай" телевизион каналы директоры Рита Өмөтбаева "Креатив номер" номинацияһында "Сәтәкәй" һәм "ХХ централ" командаларына махсус бүләктәрен бирҙе. "Иң берҙәм команда" номинацияһында З. Биишева исемендәге 140-се Башҡорт гимназияһының "Ығы-зығы" командаһы, "Тамашасы һөйөүе" номинацияһында 5-се Спорт профилле республика мәктәп-интернатының "InterСпорт" командаһы бүләкләнде.\n"Шаяниум" шаяндар һәм отҡорҙар ҡала конкурсына йомғаҡ яһағанда уҡытыу урыҫ телендә алып барылған белем усаҡтарынан ҡатнашҡан командалар араһында еңеүселәр айырым билдәләнде. Быйыл улар араһында III урынды 113-сө лицейҙың "Искәндәр бабай" һәм 49-сы мәктәптең "Сәйнүктәр" командаһы алды, II урынды 25-се белем биреү үҙәгенең "Беҙ 25-тәр" командаһы, I урынды 44-се мәктәптең "Ҡырғаяҡтар" командалары яуланы. "Шаяниум" шаяндар һәм отҡорҙар конкурсының төп финалистары араһында еңеүселәр былай билдәләнде: III урын - 102-се Башҡорт гимназияһының "Етегән+1" командаһы һәм М. Исҡужин исемендәге 136-сы Башҡорт лицейының "Һупайлы дәрүиштәре" командаһы; II урын - Ф. Мостафина исемендәге 20-се Өфө ҡала башҡорт гимназияһының "XX централ" командаһы; I урын - 48-се башҡорт лицейының "Сәтәкәй" командаһы. "Шаяниум" шаяндар һәм отҡорҙан ҡала конкурсының финал уйыны Гран-приһын Республика инженер лицей-интернатының "Башҡорттар.ru" командаһы яуланы.\n"Шаяниум-2018" конкурсының "Ояһында ни күрә, осҡанында шул булыр" тигән темаға арналыуы ла юҡҡа түгел. Оябыҙ - ғаилә генә түгел, баш ҡала, республика, Рәсәй ул, һәм тормошобоҙҙағы бөтә хәл-ваҡиғалар баланың йәшәү рәүешенә, донъяға ҡарашы формалашыуға тәьҫир итә. Тәү ҡармаҡҡа бер ҡатлы тойолған, әммә уйлыға - уй, ғәмлегә - ғәм, аҡыллыға - фәһем булырлыҡ көләмәстәр һөйләгән балаларҙың һүҙенә ваҡытында ҡолаҡ һала белергә лә кәрәк. Ә бит тормош хәҡиҡәте күберәк балалар теленә һалына икәнен онотмайыҡ.\nЯҙылған: 27.03.18 | Ҡаралған: 175


'БЕҘ ҠАБЫҘҒАН УТТАР ҺҮНМӘҺЕН' концерттар циклынан\nАфиша ⇒ "БЕҘ ҠАБЫҘҒАН УТТАР ҺҮНМӘҺЕН" концерттар циклынан\n01.12.2016 / Малый (органный) зал\n"БЕҘ ҠАБЫҘҒАН УТТАР ҺҮНМӘҺЕН" концерттар циклынан\n«МИН ҠАБАТТАН ТЫУЫР БУЛҺАМ»\n«Рәсәй тауыштары» Бөтә Рәсәй конкурсы лауреаты, Башҡортостандың атҡаҙанған артисы Райман ИШБАЕВтың\nяҡты иҫтәлегенә арналған кисә\n«Рәсәй тауыштары» Бөтә Рәсәй конкурсы лауреаты, Башҡортостандың атҡаҙанған артисы Райман ИШБАЕВтың яҡты иҫтәлегенә арналған кисә\nҠатнашалар: филармонияның билдәле солистары һәм республикабыҙҙың билдәле шәхестрәе\n2006 йылда республикабыҙ мәҙәниәте һәм сәнғәте ҙур юғалтыу кисерҙе: билдәле йырсы, «Рәсәй тауыштары» Бөтә Рәсәй конкурсы лауреаты, Башҡортостандың атҡаҙанған артисы Райман Саях улы ИШБАЕВ 47 йәшендә генә вафат була. Башҡорт халыҡ ижадын һәм башҡорт композиторҙарының әҫәрҙәрен пропагандалауға, үҫтереүгә күп көс һалған шәхес, тамашасылар тарафынан оло хөрмәткә лайыҡ булған талант эйәһе ине ул.\nРайман Саях улы 1959 йылдың 12 мартында Бөрйән районының Ишдәүләт ауылында донъяға килә. 1991 йылда Өфө дәүләт сәнғәт институтын тамамлай. Хеҙмәт юлын Бөрйән районының Иҫке Собханғол ауылында «Таң» гәзитенең корреспонденты булып башлай. 1992 йылда Башҡорт дәүләт филармонияһына эшкә килә. 1997 йылдан алып 1999 йылға тиклем «Шоңҡар» журналы редакторы була, 1999 йылдан йәнә Башҡорт дәүләт филармонияһы солисы.\nРайман ИШБАЕВтың тыуған яҡ һәм мөхәббәт темаларына арналған 100-ҙән ашыу йырҙары бар. З.Исмәғилев, А.Ҡобағошов, Н.Дауытов, Г.Дәүләтбирҙин кеүек билдәле композиторҙар Райман Саях улына үҙҙәренең әҫәрҙәрен ҙур ышаныс менән тапшыралар ине. Райман ИШБАЕВ башҡа-рыуында «Урал», «Илсе Ғайса», «Эскадрон», «Буранбай», «Сибай», «Байыҡ» кеүек башҡорт халыҡ йырҙары үҙенсәлекле яңғырай ине.\nРайман Саях улын иҫкә алып, 1 декабрь Х.Әхмәтов исемендәге Башҡорт дәүләт филармонияһында «МИН ҠАБАТТАН ТЫУЫР БУЛҺАМ» тип исемләнгән хәтер кисәһе уҙа. Кисәлә филармонияның билдәле солистары һәм республикабыҙҙың билдәле шәхестрәе. Райман ИШБАЕВ хаҡында яҡты иҫтәлек беҙҙең йөрәктәрҙә мәңге һаҡланыр.


Ҡышҡы еләктәр » «Йәшлек» гәзите | Газета "Йэшлек"\nГазета "Йәшлек" » Һаулыҡ һаҡлау » Ҡышҡы еләктәр\n01.03.2018 Ҡышҡы еләктәр\nБалан үҙенең дауалау үҙенсәлектәре буйынса еләктәр араһында беренсе урындарҙың береһен биләй. Емешендә шәкәр, С, Р, К витаминдары, каротин, пектиндар, органик кислоталар күп.\nДауалау маҡсатында баландың башҡа үҙенсәлектәрен дә (бәүел ҡыуҙырыу, йәбешеүсәнлек, йөрәк эшмәкәрлеген көйләү) файҙаланалар. Бигерәк тә был емеш ҡан баҫымын төшөрөү һәләте өсөн баһалана. Гипертониянан шәкәр ҡушып әсетелгән емештәрен ашарға кәңәш итәләр. Әгәр ҙә баланды ҡышҡылыҡҡа туңдырған булһағыҙ, уларҙы ла файҙаланырға мөмкин. Ярты стакан еләкте иҙеп, ике-өс ҡат марля аша һутын һөҙөп алығыҙ. Һәр иртән шуға әҙерәк шәкәр йә бал ҡушып эсегеҙ.\nТүбәндә төрлө ауырыуҙан балан ҡушып әҙерләнгән шифалы эсемлектәрҙең рецебы\nБалан төнәтмәһе. Бер-ике ҡалаҡ туңдырылған баланды иретеп, иҙеп, 200 мл ҡайнар һыу ҡойорға һәм 4 сәғәт төнәтергә. Ашҡаҙан сей яраһынан, энтероколиттан һәм ангинанан ярҙам итә. Дауа өсөн көнөнә 3 – 4 стакан эсергә, ә ангинанан тамаҡты сайҡатырға.\nБаллы төнәтмә. 0,5 стакан балан емешенә 0,5 стакан ҡайнар һыу ҡойоп, 10 минут талғын утта бешерергә. Һуңынан 3 – 4 ҡалаҡ бал ҡушып бутарға һәм һөҙөп алырға. Көнөнә дүрт тапҡыр ашар алдынан ярты стакан эсергә. Гипертониянан, йөрәк сирҙәренән һәм һалҡын тейеүҙән файҙалы.\nГипертониктар өсөн шифалы эсемлек. Бер стакан баланды иләк аша үткәреп, һутын һығырға. Төштәренә ҡайнап һыуынған һыу ҡойорға һәм бер аҙ ултыртып торорға. Һуңынан һөҙөп алып һутын ҡушырға һәм бер аҙ шәкәр ҡушып эсергә мөмкин. Гипертониянан бик яҡшы сара.\nБалан сәйе. Бер ҡалаҡ балан емешен 200 мл ҡайнар һыу ҡушып термоста бешерергә. Көнөнә ике тапҡыр 0,5 стакан эсергә. Был эсемлек ауырып хәлһеҙләнгән балалар өсөн айырыуса файҙалы. Уларға көнөнә өс тапҡыр 1/4 стакан эсерергә мөмкин.\n15.12.2018 - Һаулыҡ һаҡлау Тән ағзаларындағы айырым нөктәләргә баҫып, ауыртыу-маҙарҙан ҡотолоп була\n14.12.2018 - Һаулыҡ һаҡлау Нисек бер көндә диспансерлаштырыу үтергә?\n14.12.2018 - Һаулыҡ һаҡлау Эстә һауа ҡайҙан йыйыла?


Яҡшылыҡ эшләүҙән ҡыуаныс таба » Табын\nАяҡтарынан резина итек төшмәне, сөнки һарай эсендә итекһеҙ йөрөп булмай. Бар эш, шул иҫәптән һыйыр һауыу ҙа, ҡул көсө менән башҡарылды. Бик йонсоп эшләнеләр. Улар: Миңниә апай Килмөхәмәтова, Мәфруза апай Үтәгәнова, Фәниә апай Сәйетбатталова, Зифа апай Шәрипова. Шулар араһынан оҙаҡ йылдар һауынсы булып эшләгән Зифа Шәрипова тураһында һөйләмәксемен. Күптән түгел ул 65 йәшен билдәләне.\nЙәшләй генә тол ҡала апай. Тормош иптәше иртә яҡты донъянан китә. Зифа апайҙың итәк тулы 6 балаһы, өҫтәүенә, ҡәйнәһе уның ҡарамағында ҡала. Береһенән-береһе бәләкәй балаларын ул яңғыҙы аяҡҡа баҫтыра. Балаларым, тип икенсегә тормошҡа ла сыҡмай. Әммә Зифа апай бирешмәй, урам тулы мал, ҡош-ҡорт, хатта ат та аҫрай. Бер ҙә ауырһынмай, үҙе атын егә лә, бараһы еренә барып та килә. Бала ҡайғыһын да кисерергә тура килә, Жәлил исемле улын юғалта ул. Ҡалған балалары иҫән-һауҙар, һәр береһе үҙ аллы тормош көтәләр. Өс ҡыҙы ғаиләләре менән Өфө ҡалаһында йәшәй. Улы Азамат ситтә эшләп йөрөй. Ҡыҙҙарының иң өлкәне Гөлфинә кейәүе Рәис менән Ҡарағай ауылында төпләнеп, бик матур йәшәйҙәр. Хәҙер улар үҙҙәре лә өләсәй, олатай инде.\nЗифа апай Өфөлә йәшәгән ҡыҙы Әминәнең ҡыҙы – ейәнсәре Әлиәне бик матур итеп тәрбиәләп үҫтерешә. Ул ғына ла түгел, Зифа апай оло йәштәге 90-ға етеп килгән инәһе Хәкимә әбейҙе лә үҙе янына алып, оҙаҡ йылдар инде үҙе ҡарай. Әбей бәхетле, ҡыҙы матур тәрбиәләй, тәмле аштары менән һыйлай, өҫтәлендә гел генә сама-уыры шыжлап-йырлап ултыра. Бына шулай ғүмере ауыр эштә үтһә лә, яҡындарына изгелек ҡылыуҙы бер ҙә ауырлыҡҡа һанамай, унан бары тик күңел йыуанысы, ҡыуаныс ҡына табып йәшәй Зифа апай. Иҫән-һау бул, ауырыма-һыҙланма. Бәхетле ҡартлыҡ теләйем һиңә, Зифа апай.


Төндәлектәр. Алыҫлашҡан һайын нығыраҡ һағындыра. Әле булһа һабаҡ алғаным юҡ, белгәнемде әйтәм дә ҡуям.\n9 Февраль 2020, 08:05\nКүңелле һәм дәртле итеп уҡыныҡ. Әле лә хәтерләйем, көн һайын уҡырға барғы килеп тора. Имтихандар етһә, үҙе бер мәрәкә, бына, мәҫәлән, педагогиканан имтихан бирәбеҙ.\nУҡытыусыбыҙ талапсан һәм мыжыҡ ҡына. Шулай ҙа, кәйефе күтәренке һымаҡ, билдәләрен дә йәлләмәй. Минән алда ғына Миңзифа исемле (йәне йәннәттә булһын, былтыр вафат булған, тип ишеттек) ҡыҙ һөйләй. Ныҡ уҡыған, шартлатып һөйләй, Ушинскийҙың ҡатмарлы ғына ярты битлек цитатаһын бер тынала уҡып сыҡты. Уҡытыусыбыҙ тел сартлатып ултырҙы һәм “5”-ле ҡуйып, сығарып ебәрҙе.\nХәҙер миңә имтихан тоторға, һорау – Марксизм-Ленинизм классиктары педагогика хаҡында. Мин был турала бала саҡтан уҡып үҫкән кеше, һөйләргә дәртләнеп торам. Ни өсөн бала саҡтан беләм? Сөнки беҙҙең ауылдың яңы клубында сәхнәнең иң түренә “Искусство принадлежит народу. В. И. Ленин”, – тип, ә уң яҡта бер бағана итеп “В науке нет широкой столбовой дороги, и только тот достигнет ее сияющих вершин, кто не страшась усталости, карабкается по ее каменистым тропам”, – тип Карл Макстың һүҙҙәре яҙылған. Даһи һүҙҙәре ҡайҙан хәтереңдә ҡалған, тип һораһағыҙ, клубтағы бағанаға һылтанам.\nЮҡ, оҡшаманы уҡытыусыма минең һүҙҙәрем. Тәүҙә, шпаргалкаң ҡайҙа, тип партамды ҡарап килде, яуап биргән ҡағыҙымды тартып алды, өҫтәмә һорауҙар бирҙе, даһи цитатаһын яңынан ҡабатлаттырҙы. Ҡаушаным, ыҡ-мыҡ иттем, баһамды төшөрҙөм, ике-өс тапҡыр яңынан башланым, көс-хәл менән аҙағына еттем, тик, барыбер, ышандыра алманым. “4”-ле ҡуйып ебәрҙе.\nҮҙең уҡығанды тиҙ генә белдерә һалырға түгел икән. Ошо имтихандан һуң ҡырҡ йылдан ашыу ваҡыт үтте, әле булһа һабаҡ алғаным юҡ. Белгәнемде әйтәм дә ҡуям. Файҙаһы – юҡ, зыяны – күберәк.


“Оҙон көй-2009” бәйгеһе Гран-прийын Рәзидә Әхмәтова яуланы // Йәмғиәт | новости башинформ.рф\n“Оҙон көй-2009” бәйгеһе Гран-прийын Рәзидә Әхмәтова яуланы\n16:28, 20 ноября 2009 Йәмғиәт\n“Оҙон көй-2009” V төбәк-ара башҡорт халыҡ йырҙары бәйгеһе Гран-прийын Балтас районынан Рәзидә Әхмәтова яуланы. Был турала кесе йома көнө Туймазы ҡалаһының “Родина” мәҙәниәт һарайында үткән бәйгелә ҡатнашыусыларҙың гала-концертында иғлан иттеләр. Хәтерегеҙгә төшөрәбеҙ, Башҡортостан Президенты Мортаза Рәхимов байрам сараһының хөрмәтле ҡунағы булды.\n“Оҙон көй” тарихында тәүге тапҡыр Гран-приҙы ҡатын-ҡыҙ яуланы. 16 йәштән 60 йәшкә тиклем йәш категорияһында сығыш яһаған Балтас районының Иҫке Балтас ауылынан һәүәҫкәр йырсы боронғо башҡорт халыҡ йыры “Уйыл”ды шул тиклем аһәңле итеп башҡарҙы – бер тыңлаусы ла вайымһыҙ ҡалманы, һәм зал көслө алҡыштарға күмелде.\nӘйткәндәй, тиҙҙән Әхмәтовтар ғаиләһенең тағы ла тулыланыуы көтөлә. Ә әлегә өс бала әсәһе Рәзидә Ғәйнетдин ҡыҙы ауыл сәнғәт мәктәбендә балалар менән эшләй.\n16 йәшкә тиклем йәш категорияһында беренсе урынды Туймазынан Динар Фәйзуллин һәм Бөрйән районынан Руслан Ҡыуандыҡов яуланы. Икенсе урынды Илгиз Искәндәров (Салауат) менән Заһиҙә Шакирова (Өфө) үҙ-ара бүлеште. Өсөнсө урында – Аделина Абдулхакова (Благовар районы), Ильяс Кинйәғолов (Сибай) һәм Ләйсән Абдуллина (Өфө).\n"16 йәштән 60 йәшкә тиклем" номинацияла беренсе урынды Юнир Һағынбаев (Баймаҡ районы) менән Ләйсән Моталатова (Йылайыр районы) яуланы. Рәүиә Рамазанова (Кушнаренко районы) һәм Зилара Бикбова (Мәскәү) икенсе булды. Өсөнсө урында бер юлы дүрт конкурсант — Лилиә Үркенбаева (Ейәнсура районы), Флүзә Хәлитова (Ырымбур өлкәһе), Марс Төлкөбаев (Туймазы) һәм Рәлиә Әйүпова (Дәүләкән районы).\n60 йәштән өлкәнерәк йәш категорияһында беренсе урын Туймазынан Гранит Каррамовҡа һәм Салауат районынан Искәндәр Миһрановҡа бирелде. Икенсе урынды Факиһа Ишҡыуатова (Ырымбур өлкәһе) менән Вера Искәндәрова (Салауат) бүлеште. Өсөнсө урынды Сибайҙан Кинйәғол Ғайсин менән Салауат районынан Зилә Носратуллина алды.\nТағы 38 кеше махсус приздар һәм ижади ярыш дипломдары менән дәртләндерелде. Улар араһында иң кесе башҡарыусы — Туймазынан ете йәшлек Рушана Әбсәләмова һәм бәйгелә иң өлкән ҡатнашыусы — Иглин районынан 86 йәшлек Хафиза Әбшәрипова.\nШуныһы иғтибарға лайыҡ, ун йылдан ашыулыҡ тарихҡа эйә булған «Оҙон көй»ҙөң быйыл үҙ гимны барлыҡҡа килде. Уның һүҙҙәренең һәм көйөнөң авторы – Туймазы ҡалаһы Балалар музыка мәктәбенең ҡурай класы буйынса педагогы Рәмзин Әбсәләмов.


Өфөлә “Владимир Спиваков саҡыра...” Халыҡ ара фестивале тамамланды | ГТРК «Башкортостан» - Хәбәрҙәр | 248393\n01 декабря 2021 — 11:51 ГТРК «Башкортостан»\nУл скрипкасылар халыҡ-ара конкурсы бөтөү менән башланғайны. Маэстроны Өфө тамашасыһы һәр саҡ шулай шау-гөр килеп ҡаршылай. Дирижер таяғының өҫкә күтәрелеүе генә шарт – зал шып-шым. Концерт программаһын Владимир Спиваков үҙе һайлаған. Шостаковичтың 9-сы симфонияһы, Анатолий Лядов көйҙәре, Мусоргскийҙың “Үлем йырҙары һәм бейеүҙәре” циклы бер-бер артлы залға ағыла.“Владимир Спиваков саҡыра…” фестивале скрипкасыларҙың халыҡ-ара конкурсы бөтөү менән үк башланды. “Башҡортостан” Дәүләт телерадиокомпанияһы сараның мәғлүмәт партнеры сифатында сығыш яһаны. Шуға күрә лә конкурс барышын беҙҙең телевизор ҡараусылар ҙа күҙәтә алды. Улай ғына ла түгел, Өфөлә барған ҡыҙыҡ бәйгене донъяның бөтә тарафтарынан онлайн ҡаранылар.Бөйөк дирижер менән бер сәхнәлә тағы ла бер талантлы яҡташыбыҙ Роберт Юлдашев.Рәсәйҙең милли филармоник оркестры менән бергә ҡурай яңғырай. “Владимир Спиваков саҡыра…” Халыҡ-ара фестивале бишенсе тапҡыр баш ҡала тамашасыһы күңелен арбай. Бөйөк маэстро быйыл яҡташтарына онотолмаҫ музыкаль марафон менән ҡайтты.


Байышев Фәнил Нафиҡ улы — Башҡорт Википедияһы\nБайышев Фәнил Нафиҡ улы\nБайышев Фәнил Нафиҡ улы (15 ғинуар 1956 йыл — 6 ғинуар 1993 йыл) — тел белгесе, шәрҡиәтсе. 1987 йылдан СССР Фәндәр академияһы Башҡортостан филиалының Тарих, тел һәм әҙәбиәт институты хеҙмәткәре, 1992 йылдан — өлкән ғилми хеҙмәткәр. Ҡөрьәнде башҡорт телендә баҫтырып сығарыуҙа ҡатнашыусы (1993). Тарих фәндәре кандидаты (1992). Башҡортостан Республикаһының Салауат Юлаев исемендәге дәүләт премияһы лауреаты (1994, үлгәндән һуң).\nФәнил Нафиҡ улы Байышев 1956 йылдың 15 ғинуарында Башҡорт АССР-ының Балаҡатай районы Монас ауылында уҡытыусы ғаиләһендә тыуған. Бала сағы Һандалаш ауылында үтә, башланғыс мәктәбен ул ошо ауылда тамамлай, артабан Айҙаҡай, Яңы Балаҡатай мәктәптәрендә, Өфө ҡалаһының Рәми Ғарипов исемендәге 1-се Башҡорт республика гимназия-интернатында уҡый. Айҙаҡай мәктәбендә урыҫ телен уҡыта, Совет Армияһында хеҙмәт итә.\nЛенинград дәүләт университетының Көнсығыш факультетында белем ала, 1983 йылда институтты тамамлағандан һуң, 1983—1987 йылдарҙа Йәмән Республикаһында премьер-министрҙың һәм планлаштырыу буйынса кәңәшселәрҙең консультанттар төркөмөндә тәржемәсе булып эшләй. Инглиз, иврит, ғәрәп телдәрендә иркен аралаша.\n1987 йылда Башҡортостанға ҡайта. 1987—1993 йылдарҙа Тарих, тел һәм әҙәбиәт институтында эшләй, 1992 йылдан башлап — өлкән ғилми хеҙмәткәр.\nРизаитдин Фәхретдиновтың тормошо һәм эшмәкәрлеге буйынса хеҙмәттәр, Ҡөрьән һәм ғәрәп телен өйрәнеү өсөн методик ҡулланмалар авторы. Ҡөрьәнде башҡорт телендә баҫтырып сығарыуҙа ҡатнаша (1993, «Ҡөрьән Кәрим»), Дан Кинельский тәржемәһен ҡайтанан эшкәртеп сыға, баҫманың фәнни һәм дөйөм мөхәррире була.\nБайышев Фәнил Нафиҡ улының ваҡытһыҙ вафаты сәбәпле, уның күп кенә фәнни эҙләнеүҙәре һәм ижади хыялдары аҙағына тиклем тормошҡа ашмай ҡала. 1994 йылда ул Ҡөрьәнде башҡорт телендә сығарыуҙа ҡатнашҡаны өсөн үлгәндән һуң Башҡортостан Республикаһының Салауат Юлаев исемендәге дәүләт премияһына лайыҡ була. 1993 йылда Өфөлә вафат була, Балаҡатай районының Айҙаҡай ауылында ерләнә.\n1997 йылда Байышев Ф. Н. исеме Айҙаҡай төп белем биреү мәктәбенә бирелә.\n2006 йылда Байышев Фәнил Нафиҡ улының исеме Балаҡатай район Ауыл-ара үҙәк китапханаһына бирелә. 2016 йылда китапханала Байышевтың тыуыуына 60 йыл тулыуы айҡанлы «Билдәле һәм билдәһеҙ Фәнил Байышев» исемле бағышлау-кисә үткәрелә. Ҡунаҡтар өсөн ғалимдың Йемендағы эшмәкәрлеге тураһында видеопрезентация әҙерләнә. Кисә барышында китапхана һәм РФА Өфө фәнни үҙәгенең Тарих, тел һәм әҙәбиәт институты араһында телекүпер үткәрелә.\nОбщественно политические и нравственно-этические взгляды Ризы Фахретдинова. Уфа, 1996.\nАрабский язык для начинающих [Текст] : учебное пособие / Фаниль Нафикович Баишев, Ильгиз Зуфарович Гаффаров, Ишмухамет Гильмутдинович Галяутдинов. — Уфа : Китап, 1998.\n↑ 1,0 1,1 1,2 Баишев Фаниль Нафикович\n↑ Белокатайский район(недоступная ссылка)\n↑ В Белокатае знаменательная дата\nҠотошов Р. Н. Байышев Фәнил Нафиҡ улы // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2015—2020. — ISBN 978-5-88185-143-9.\nБелокатайский район(недоступная ссылка)\nВ Белокатае знаменательная датa.\nhttps://ba.wikipedia.org/w/index.php?title=Байышев_Фәнил_Нафиҡ_улы&oldid=1070221 ҡабул ителгән\nПоследний раз редактировалась 7 сентябрь 2021 в 22:20\nБыл бит һуңғы тапҡыр 22:20 7 сентябрь 2021 үҙгәртелгән.


Үҫеш талап иткән тармаҡ » Башҡортостан гәзите\nҮҫеш талап иткән тармаҡ\n19-04-2017, 03:49 // Спорт һәм туризм // Баҫып сығарырға\nРайонда туризмдың йылдам үҫешенә, һис шикһеҙ, тәбиғәттең матурлығы, урындағы рельефтың үҙенсәлекле булыуы булышлыҡ итә. Шуға ла Ҡариҙел районына килгән сәйәхәтселәрҙең һаны йылдан-йыл арта.\nМәҫәлән, 2016 йылда был һан 300 меңгә еткән. Районда спорт һәм туризм ныҡлап үҫешкән. Бигерәк тә “Йондоҙло” физкультура-һауыҡтырыу комплексынан, “Һыу каналы”, “Өс айыу янында”, “Өс ташбаш”, “Урман”, “Альбертта” ял базаларынан йыл әйләнәһенә кеше өҙөлмәй. Яңыраҡ асылған комплекстар ҙа һынатмай. Райондың Шамрат ауылындағы “Альфа” сәйәхәт базаһы 2015 йылда ғына асылһа ла, район туризмына ярайһы ғына уңыш килтергән. Шуныһы шатлыҡлы: үҙҙәрен туризм өлкәһендә һынап ҡарарға теләгән эшҡыуарҙар йылдан-йыл арта, ә инде быға тиклем эшләп килгәндәре сифатты һәм тағы ла яңы төр ялдарҙы арттыра.\nӘлбиттә, төбәктә туризм индустрияһын үҫтереү йүнәлешендә башҡараһы бурыстар байтаҡ. Шуға ла бөгөнгө көндә Ҡариҙел районында Туризмды үҫтереү буйынса программа ҡабул ителгән, инвесторҙар өсөн дә төрлө юҫыҡтағы эшлекле тәҡдимдәр әҙерләнгән.


Рөстәм Хәмитов Октябрьский халҡын ҡаланың 70 йыллығы менән ҡотланы // Йәмғиәт | новости башинформ.рф\nРөстәм Хәмитов Октябрьский халҡын ҡаланың 70 йыллығы менән ҡотланы\n11:30, 5 сентября 2016 Йәмғиәт\nӨФӨ, 2016 йыл, 5 сентябрь. /«Башинформ» мәғлүмәт агентлығы, Александр Смирнов/.\n4 сентябрҙә Башҡортостан Башлығы Рөстәм Хәмитов Октябрьскийға эш сәфәре барышында ҡаланың барлыҡҡа килеүенә 70 йыл тулыуға арналған байрамда ҡатнашты. Сара «Нефтсе» стадионында уҙҙы.\nРеспублика етәксеһе сәнәғәт комплексы, бәләкәй һәм урта эшҡыуарлыҡ предприятиелары ҡаҙаныштары күргәҙмәһе менән танышты, ҡала халҡын ошо мөһим ваҡиға менән ҡотланы һәм Октябрьскийҙың үҫешенә ҙур өлөш индергән кешеләргә Башҡортостандың дәүләт наградаларын тапшырҙы.\n– Бөгөн Октябрьский үҙенең 70 йыллығын билдәләй. Ошо ваҡыт эсендә ул ҙур булмаған эшселәр ҡасабаһынан республикабыҙҙың уңышлы, матур һәм төҙөк ҡалаларының береһенә әүерелде, – тине Рөстәм Хәмитов. – Ҡалағыҙ – Башҡортостан ынйыһы, уның ғорурлығы. Иң мөһиме – ҡаланың киләсәге яҡты. Ҡала йәшәй, яҡшы темптар менән үҫешә – яңы төҙөлөштәр, урамдар, йорттар, спорт ҡоролмалары.\nҠала иҡтисады һәйбәт темптар менән үҫешә, тип билдәләне төбәк Башлығы. Һуңғы йылдарҙа сәнәғәт етештереүе индексы – 110 проценттан ашыу. Ҡаланың мәҙәни тормошо сағыу проекттарға бай. Октябрьский – «Рәсәйҙең иң төҙөк ҡала биләмәһе» Бөтә Рәсәй конкурсы призеры, республика конкурстары еңеүсеһе.\n– Күп йылдар буйына ҡалала һыу менән тәьмин итеү мәсьәләһе киҫкен торҙо. Республика ҡаҙнаһынан йүнәлтелгән 1,2 миллиард һум аҡсаға быйыл март айында яңы һыу алыу ҡоролмаһы астыҡ. Эсәр һыуҙың сифаты яҡшырғанын һиҙгәнһегеҙҙер, тип уйлайым. Киләһе йылда өсөнсө комплексты сафҡа индерәсәкбеҙ, һәм ҡалала татырлы һыу проблемаһы булмаясаҡ. Халыҡтың һаулығы, уларҙың именлеге власть эшенең төп өҫтөнлөктәре булырға тейеш, – тине республика Башлығы.\nРөстәм Хәмитов шулай уҡ ҡала халҡын Нефть һәм газ сәнәғәте хеҙмәткәрҙәре көнө менән ҡотланы, Еңеү паркында тыл хеҙмәтсәндәренә һәм һуғыш осоро балаларына һәйкәл асыуҙа ҡатнашты.\nТеги: ҡала көнө,бр башлығы


Башҡортостанда яңы һөт фабрикаһы асыласаҡ - Bash.News\nБашҡортостанда яңы һөт фабрикаһы асыласаҡ\nБашҡортостанда яңы һөт фабрикаһы асыласаҡ https://bash.news/news/89234_bashortostanda_yay_t_fabrikay_asylasa/?lang=bash\n01 фев 2019, 22:28\nСтәрлетамаҡ ҡалаһында тиҙҙән һөт фабрикаһы эш башлаясаҡ. Әлеге ваҡытта проект тамамланыу алдында. Яңы предприятие төбәктең Башҡорт ҡунаҡсыллығы һәм сауҙа колледжы базаһының элекке ашханаһында урынлашҡан. Төбәктә асыласаҡ кухня Стәрлетамаҡ ҡалаһын һәм уға яҡын райондарҙы хеҙмәтләндерә ала.\nФабрика әҙер тиерлек, эш башлар өсөн ойоштороу эштәре буйынса ваҡ мәшәҡәттәр генә ҡалған. Мәсьәлә уҙған аҙнала "Һаулыҡ һаҡлау сәғәтендә" лә күтәрелде. Республика етәкселеге тиҙ арала хәл итеү юлдарын табып, кухняны файҙаланыуға тапшырырға ҡушты. Һаулыҡ һаҡлау министрлығына ата-әсәләр араһында һорау алыу үткәреп, һөт кухнялары етештергән продукцияға ихтыяжды өйрәнеү, был тәңгәлдә республика закондарын федераль ҡануниәткә яраҡлаштырыу бурысын ҡуйҙы.\nАндрей Котиков, компания инженеры: “Был ҡоролмалар тап балалар туҡланыу аҙығы етештереү өсөн эшләнелгән. Әлеге ваҡытта өс цех ойошторолған. Уларҙың барыһы ла дәүләт стандарттарына яуап бирә. Рәсәйҙә етештерелгән ҡоролмаларҙа һөт ризыҡтарын етештереү махсус технология буйынса башҡарыла. Аҙыҡтар алты айлыҡ сабыйҙар өсөн дә яраҡлы”.\nӘйткәндәй, бөгөнгө көнгә тиклем республикала балаларҙы һөт ризыҡтары тәьмин иткән тик бер генә учреждение эшләй. Стәрлетамаҡта эш башлаясаҡ һөт кухняһында кәмендә 15 эш урыны булдырыласаҡ. Предприятиеның колледж бинаһында урынлашыуы студенттар өсөн дә ҡулай. Һөт ризыҡтарын өйрәнгән йәштәрҙә киләсәк йүнәлешкә нигеҙ һалыныуы ла ихтимал.


Бөрйәненә йырлап ҡайтыр ине... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Мәҙәниәт һәм cәнғәт » Бөрйәненә йырлап ҡайтыр ине...\nБөрйәненә йырлап ҡайтыр ине... 17.03.2019 // Мәҙәниәт һәм cәнғәт\n– Әнүәр апа “Ауылға ҡайтырға сығам” тип телеграмма һуҡҡан!\nОшо хәбәрҙе ишетеү менән тыныс ҡына йәшәп ятҡан ғаиләбеҙ “гөр” итеп ҡала. Беҙ, балалар, үрле-ҡырлы һикерәбеҙ, “тау арты”нан был юлы ниндәй мөғжизәле күстәнәс килерен кемуҙарҙан фаразлай башлайбыҙ, ҡыуанысты урамға алып сығабыҙ. Өләсәйебеҙ иһә, артына боролоп, күҙ йәштәрен һөртөп ала. Йәшләй һуғышта һәләк булған бер туған ағаһы Әбүбәкерҙең улын һәр саҡ шулай ашҡынып, тулҡынланып көтә торғайны ул...\nОлатаһы һәм өләсәһе кем?\n1921 йылда тыуған Сажиҙә өләсәйем ғаиләлә кинйә бала була. Аталары Сәйфетдин Юлмөхәмәтовты – һис ҡасан эшһеҙ тормаҫ, гелән үҙ көсөнә таянып йәшәгән оҫта ҡуллы ир-уҙаманды – тыуған Бөрйәнендә генә түгел, эргәлә ятҡан Йылайыр, Баймаҡ яҡтарында ла атаҡлы һунарсы тип беләләр. Өҫтәүенә олатай төбәктә данлыҡлы өзләүсе була, уның хаҡында “Башҡорт халыҡ поэзияһы” тигән боронғо китапта белешмә лә баҫыла.\nСажиҙә өләсәйемдең һөйләүенсә, аталары төрлө ерҙә сығыш яһай, бер тапҡыр Өфөлә булып, бүләккә йәшел камзул кейеп ҡайта. Мәскәүҙе генә күрә алмай Сәйфетдин олатай: илдең баш ҡалаһына сығыш яһарға китеп барғанда Бөйөк Ватан һуғышы башланып, кире боролоп ҡайталар...\nҠатыны Мәрхәбә өләсәй – күрше Баймаҡ районының Байым ауылы ҡыҙы – хәлле ғаиләнән була. Ҡөрьәнде белгән, көн дә биш тапҡыр намаҙ уҡыған зиһенле өләсәй Совет осоронда ауыл халҡын диндән, имандан яҙҙырмауға үҙ өлөшөн индерә. Киң күңелле, тапҡыр телле, мәрәкәсел, йәшенең дә, ҡартының да күңеленә шифа булыр тейешле һүҙен тапҡан аҡыл эйәһенең ауырыуҙарҙы дауалау һәләте күптәрҙе сирҙән йолоп алып ҡала.\nМәрхәбә менән Сәйфетдин Юлмөхәмәтовтарҙың алты балаһы – Зәйнулла, Сәхибъямал, Бәҙегөлъямал, Зөләйха, Әбүбәкер һәм Сажиҙә – имен-аман буй еткерә. Бөйөк Ватан һуғышы башланғанда барыһы ла үҙаллы ғаилә ҡорған була. Яуҙың тәүге көндәрендә үк кинйә улдары фронтҡа алына.\n“Бәләкәй Әнүәрҙе етәкләп йөрөй торғайным...”\nҺуғышҡа тиклем Әбүбәкер Юлмөхәмәтов Бөрйән районы үҙәгенә яҡын урынлашҡан Ябаҡ ауылынан Йомабикә тигән ҡыҙға өйләнеп, уларҙың Зафура һәм Әнүәр исемле балалары була. Сәйфетдин олатайҙың өлкән улы Зәйнулланан тыуған Ғәйфулла апа (уға ошо май аҙағында 78 йәш тула) яу йылдарында ике туған ҡустыһы менән бергә йөрөгәнен хәтерләй.\n– Әнүәр документтарҙа 1943 йылғы тип яҙылған. Ысынбарлыҡта был дөрөҫ түгел, – ти ул. – Ҡустым минән бер-ике йәшкә генә бәләкәй булды. Һуғыш мәлендә өлкәндәр әтлек, һарына ҡаҙып алып ҡайтһа, шуны бергәләп ашар инек. Аслыҡ-яланғаслыҡтың ҡот осҡос мәлдәрендә кәртә артында үҫкән балтырғандың тышын һыҙырып, Әнүәргә ашарға биреп йөрөгәнем хәтерҙә ҡалған. 1942 – 1943 йылдар булғандыр. Миңә дүрт-биш йәш самаһы ине. Бәләкәй Әнүәрҙе етәкләп йөрөй торғайным...\nЙылдар үткәс, шул мәғлүм булды: Йомабикә еңгәй улын район үҙәгендәге бер йортта ҡалдырып киткән... Илау тауышын ишетеп, ниндәйҙер ҡатын малайҙы Байназар балалар йортона алып барып тапшырған. Ул осорҙоң ифрат ҡатмарлы булғанын күҙ уңында тотҡанда, әлбиттә, еңгәйҙең хәлен аңларға булалыр. Әнүәр үҙе лә: “Заман шулай талап иткән”, – тип әсәһенә һүҙ тейҙермәне. Шулай ҙа... Еңгәй Әнүәрҙе сит ауылда түгел, ә яҡындары эргәһендә ҡалдырып китһә, туғаныбыҙ әтлек ашап булһа ла беҙҙең менән үҫер, етемлекте белмәй, тоймай буй еткерер ине...\nБайназар балалар йортонда малай фамилияһы буйынса “Юлмөхәмәтов”тан “Нурмөхәмәтов”ҡа әйләнә. Ике туған ағаһы Ғәйфулла апа әйтеүенсә, моғайын, учреждениеға тапшырылған йылын тыуған йылы тип яҙған да ҡуйғандарҙыр. Ошо ваҡиғанан һуң Әнүәрҙең Яңы Усман менән бәйләнеше өҙөлә. Байназарҙан – Стәрлетамаҡҡа, унан Өфөгә күсерелә ул.\n– Бөрйәндә тыуғанымды белә торғайным, – тип хәтерләр ине апабыҙ аҙаҡ. – Ә ниндәй ауылданмын икән? Ошо ҡыҙыҡһыныу тынғылыҡ бирмәне. Өфөнөң 8-се балалар йортонда етенсене тамамлаған мәлдә иһә ошонда бергә тәрбиәләнгән Ғәфифә апай Малабаева бүлмәгә килеп инде лә: “Әнүәр, һин беҙҙең ауылдыҡы икәнһең. Әйҙә, алып ҡайтам. Тыуған төйәгең, туғандарың менән танышырһың”, – тине. Шундағы ҡыуаныуым! 1957 йыл ине был...\n– Әнүәрҙең ауылға тәүге тапҡыр килгәнен күрмәнем, армияла инем, – тип хәтерләй ике туған ағаһы Ғәйфулла апа Сәйфетдинов. – Әммә, һөйөнөскә күрә, туғаныбыҙ ауылға йәй һайын ҡайтып йөрөй башланы. Атайым мәрхүм ул ваҡытта иҫән ине әле. Бабайына эйәреп, Әнүәр һунарға, балыҡҡа йөрөргә, бесән эшләргә әүәҫ булды. Икәүләп ҡапҡан һалырға сығып китә торғайнылар. Үҙебеҙҙең нәҫелгә хас ихласлығы, ябайлығы, эшһөйәрлеге, ныҡышмаллығы менән күңелде арбаны туғаныбыҙ. Өйләнгәс, ҡәҙерле киленебеҙ Венера, улдары менән гөрләшеп килеп төшөрҙәр ине.\nӘнүәр апа ауылға йырлап ҡайтып төшөр ине. Ауыҙ эсенән туҡтауһыҙ ниҙер көйләй, йөҙө гелән ҡояштай балҡый, күҙҙәренән нур сәселә... Тыуған яғынан, ата-бабаһы, туғандары һулаған һауанан ҙур кинәнес кисереүе булғандыр был. Ул ҡайтып төшкән көндә үк ҡунаҡҡа саҡырышыу башлана.\nМәжлес беҙҙә уҙған ваҡытта Әнүәр апа һөйләгән ҡыҙыҡлы ваҡиғаларға ситтән генә ҡолаҡ һалабыҙ. Ҡалалағы тормош, халыҡтың, артистарҙың көнкүреше, кино төшөргәндәге мажаралы хәлдәр... “Һарығолаҡ”тың бер кадрын яңынан эшләргә кәрәк булғас, йәйме-көҙмө яһалма ҡарҙа эт эҙҙәре яһауҙары хаҡында ҡыҙыҡлы итеп һөйләгәне айырыуса ныҡ иҫтә ҡалған. Әнүәр апа һәр хәл-ваҡиғаны бирелеп китеп, ихлас бәйән итер, туғандары, ауылдаштары уны тын да алмай тыңлар ине. Һис шикһеҙ, ошондай һөйләшеүҙәр йәштәргә тормоштоң асылын аңларға ярҙам итеп, ғилемгә ынтылыш, һәләтен үҫтереү теләген тыуҙырғандыр.\nЫсынлап та, ауылдаштарын иғтибарҙан айырманы Әнүәр апа. Клубҡа киноларын килтереп күрһәтер, китап уҡыусылар менән осрашыуҙар уҙғарыр, мәктәп эшмәкәрлегенә күҙ һалып торор ине. Аҙаҡ, туҡһанынсы йылдарҙа, “Һаумыһығыҙ, ауылдаштар!”, шәжәрә байрамдарынан ҡалмай ҡатнаша башланы. Тыуған яғы менән бәйле һәр кешене үҙ күрҙе ул. Төрлө һөнәр эйәләре – тракторсы, малсы, һауынсы, игенсе – менән ихлас аралаша торғайны. Өлкәндәрҙең һөйләгәнен айырыуса ҡыҙыҡһынып тыңлағаны хәтерҙә уйылып ҡалған. Ауылдың хәстәрлекле инәй-бабайҙары йөҙөндә үҙенең әсә-атаһын күрергә теләгәндер, бәлки...\nӘнүәр апаның 60 йәше уңайынан ауылыбыҙ клубында үткәрелгән ижад кисәһендә: “Һеҙ тыуған яҡҡа ҡайтҡанда ниҙәр кисерәһегеҙ?” – тип һорағайнылар. Юбиляр оҙаҡ уйламаны: “Юғалтыуҙар кисерәм”, – тип кенә яуапланы. Һәр туғанын, яҡташын, танышын, төпкөлдә ятҡан ябай ауылдың ҡәҙимге кешеләре тимәй, шәхес тип күрҙе, донъя тотҡаларының береһе тип һананы бит ул.\n“Нисек уҡып йөрөйһөгөҙ?” – тип һорар ине Әнүәр апа килгән һайын. Дәфтәрҙәргә күҙ һала, төшөргән һүрәттәргә баһа бирә... Шул ваҡиға айырыуса ныҡ иҫтә ҡалған: ҡустым Даян менән Зәйнәб Биишеваның “Кәмһетелгәндәр” романын уҡып сыҡтыҡ та трилогияның икенсе, өсөнсө өлөштәрен эҙләй башланыҡ. Ауылда бер кемдә лә, китапханала ла юҡ. Уйлай торғас, бер фекергә килдек: Әнүәр апаға хат яҙырға кәрәк! Ул үтенесебеҙҙе кире ҡаҡмаясаҡ, ҡалала, моғайын, китап барҙыр. Хат яҙып ебәрҙек, конверттың эсенә әсәйҙән һорап алынған өс тәңкә аҡсаны ла һалдыҡ. Күп тә тормай, Салауат ҡалаһынан посылка килеп төштө. Эсендә – “Оло Эйек буйында”, “Емеш” романдары, башҡа төрлө китаптар һәм өс тәңкә аҡсабыҙ...\nТаң менән тороп, урман гиҙергә, йылға буйын ҡыҙырырға яратты Әнүәр апа. Йыш ҡына Ҡаршытауға күтәрелеп, тирә-йүнгә сикһеҙ һоҡланып та, һағышланып та оҙаҡ ҡарап торор ине. Ауылда ҡойон уйнап уҙһынмы, һыҙырып ямғыр яуһынмы, күк күкрәүҙән ер һелкенеп торһонмо – тәбиғәттең һәр күренешен ихлас ҡабул итте ул. Тирә-яҡ тынысланып, йәйғор сығыу менән бәләкәй ҡустыларым Данияр менән Фиданды эйәртеп, ҡымыҙ фермаһы яғына балыҡҡа китер ине. Ҡулында – өс ҡыуал, ә муйынында, һәр ваҡыттағыса, фотоаппарат...\nЭйе, балаларҙы яратты ул. Үҙенең улдары Салауат менән Алмасты ла хәстәрлеккә күмеп йәшәтте. Беҙ шуға аптырай торғайныҡ: бәләкәйҙән ҡалала үҫһәләр ҙә, үҙ-ара күберәк урыҫса аралашһалар ҙа, малайҙары атаһы менән гелән башҡортса ғына һөйләшә ине.\nИзге ҡиммәттәрҙе аңлатырға тырышты\n...Әнүәр Нурмөхәмәтовтың 65 йәшенә ҡарата төшөрөлөп, үҙе баҡыйлыҡҡа күскәс күрһәтелгән телевизион фильмды ваҡыты-ваҡыты менән ҡарап алам. “Тормошта башҡаларҙыҡына оҡшамаған һуҡмаҡ ҡалдырған шәхес”, – ти хеҙмәттәштәре уның хаҡында. Эйе, бүтәндәр таҡырайтҡан юлдан барыуы еңел, ә уны үҙең һалыуы...\nБалалар йортонда тәрбиәләнгән сағында уҡ Әнүәр Нурмөхәмәтов башҡорт халыҡ бейеүҙәрен башҡарырға әүәҫ була. Бәләкәй генә малай ваҡытындағы сығышының яҙмаһы ла бар. Сәнғәт училищеһында уҡыған осоронда иһә яҡташыбыҙ Йәнғәле Вахитов уға хатта махсус бейеүҙәр һала. “Ут” тип аталғанын егет ҙур концерттарҙа ла башҡара.\nӘнүәр Нурмөхәмәтов – республикала тәүгеләрҙән булып Ғ. Сәләм исемендәге йәштәр премияһын алған режиссер. Юғары баһа Салауат башҡорт драма театрында ҡуйған өс спектакле өсөн бирелә уға. Был мәҙәни усаҡта 15 йыл эшләй Әнүәр Әбүбәкер улы. Уҡытыусылары Вәли Ғәлимов, Лек Вәлиев, Ғабдулла Ғиләжев, Рафаэль Әйүповтарҙың тәжрибәһенә таянып, һәләтен, көсөн йәлләмәйенсә фиҙакәр хеҙмәт иткән режиссер Салауат театрының үҫешенә ҙур өлөш индерә.\nАҙаҡ Өфөгә күсеп, ике тиҫтә йыл ғүмерен “Башҡортостан” дәүләт телерадиокомпанияһына бағышлай Әнүәр Нурмөхәмәтов. Был мөхиткә үҙ темалары, образдары менән килеп ингән ижадсы фондты үҙенсәлекле очерктары, репортаждары, нәфис һәм документаль фильмдары менән байыта. Тап ул эшкә килгән осорҙа асылған “Хазина” ижад берекмәһенә режиссер вазифаһына йәлеп ителеп, республика райондарында ойошторолған тәүге шәжәрә байрамдарын, башҡа төрлө йолаларҙы халыҡҡа теүәл итеп еткереү бурысын юғары кимәлдә атҡара. Ватан, туғанлыҡ, милләт, тел төшөнсәләренең ни ҡәҙәр әһәмиәтле, бөйөк икәнлеген тәрән белгән шәхес кешеләргә ошо хәҡиҡәтте аңлатырға тырышҡандыр...\nХалҡына Әнүәр Нурмөхәмәтов айырыуса “Һарығолаҡ”, “Миҙал”, “Мине Матросов тип эҙләгеҙ”, “Ҡара генерал”, “Кинйә абыҙ” телевизион фильмдары, республикалағы тәүге “Ай ҡыҙы” исемле телесериал аша таныш. Талантлы режиссер һәр ижад эше аша кешелек өсөн иң ҙур ҡиммәттәрҙең өҫтөнлөгөн күрһәтергә, күңелдәргә яҡтылыҡ һалырға тырышты кеүек.\nҮҙе иһә күркәм сифаттары менән замандаштарына өлгө күрһәтеп йәшәне. Етемлектең бар ауырлығын күреп үҫергә тура килһә лә, бер ваҡытта ла тормошона зарланманы, башҡаларға асыу һаҡламаны, һыҡтаманы, үҙен йәлләтергә тырышманы ул. Режиссер хаҡындағы фильмда хеҙмәттәштәре, артистар әйтеүенсә, Әнүәр Әбүбәкер улы менән бер командала эшләү үҙе бер кинәнес булған. Йомшаҡ күңелле, шул уҡ ваҡытта талапсан етәксе төркөмдәге һәр кемгә ныҡлы ышанған, актерҙарҙы ҡалыпҡа һалмайынса, барыһына ла ирекле ижад итеү мөмкинлеген биргән.\nҺуғыш һалған мәңгелек яра\nУның тыуған көнө 9 май ине. Ижадында ла һуғыш, еңеүгә ынтылыш темалары өҫтөнлөк итте. Балалыҡ хистәрен дәһшәтле йылдар өҙөүе, әсәһенән айырылыуы, атаһының яуҙа баш һалыуы, иң яҡын кешеләренең йөрәк йылыһынан мәхрүм ҡалып, етемлектә үҫеүе күңеленә мәңгелек яра булып уйылып, һыҙландырыуҙан туҡтамағандыр. Күңеле көр булһа ла, күҙҙәренән һары һағыш ғүмере буйы китмәне бит...\n“Мине Матросов тип эҙләгеҙ” тигән хеҙмәте айырым иғтибарға лайыҡ. Әҫәрҙең авторы, журналист Рәүеф Насировҡа ошо эште мотлаҡ башҡарыу мөһимлеген еткерә режиссер. Һөҙөмтәлә документаль фильм төшөрөлөп, “зәңгәр экран”да әле лә күрһәтелә. Ләкин, башҡортлоғон иҫбатлауға ҡарамаҫтан, ҡаһарманды һаман да Александр Матросов тип йөрөтөүҙәренә йәне әрней торғайны Әнүәр Әбүбәкер улының.\n– Ниҙәндер, кемдәндер ҡурҡып, шәхестәребеҙҙе күтәрә белмәйбеҙ, – тигән ул үҙе хаҡында төшөрөлгән телевизион фильмда ла. – Ғөмүмән, күп мөһим ваҡиғалар яңылыҡ рәүешендә генә тороп ҡала. Мәҫәлән, Башҡортостандың Рәсәйгә ҡушылыуының 450 йыллығына фильм төшөрөлдөмө? Юҡ. Тиҙҙән Ватан һуғышының 200 йыллығы етә. Был йәһәттән фильм булырмы, ҡаһарман башҡорт яугирҙәре, Ҡаһым түрә данланып күрһәтелерме? Ә ошондай милли батырҙарыбыҙ, һоҡланғыс шәхестәребеҙ бихисап бит беҙҙең! Ниңә уларҙы күтәрмәйбеҙ? Әлбиттә, телевидениеға фильм төшөрөү өсөн аҡса бүленмәй. Ә бит беҙҙә был эште тормошҡа ашыра алыр талантлылар эшләй: сценаристар, режиссерҙар, рәссамдар, операторҙар... Властың аҡсалата ярҙам итеүе генә шарт.\nХалҡыбыҙҙың бихисап тарихи шәхесе тураһында айырым фильмдар төшөрөү хыялы менән яна ине Әнүәр Әбүбәкер улы. 2007 йылда “Кинйә абыҙ”ҙы тамамлағас, намыҫ талабы буйынса 1812 йылғы Ватан һуғышы хаҡында әҫәргә тотонғайны. Тик яҡты хыялдарына тормошҡа ашырға яҙманы: яҡты донъянан иртә китеп барҙы ҡанатлы ижадсы...\n“Гәзиттә лә, көндәлек эшкә генә сумып ултырмайынса, милләтебеҙҙең данын арттырған шәхестәрҙе күтәреп, замандаштарыбыҙға өлгө итеп күрһәтеүгә иғтибар бүлеү мөһим, – ти торғайны Әнүәр Әбүбәкер улы. – Ҡыҫҡа яңылыҡтарҙың ғүмере лә ҡыҫҡа була ул, ә тәрән өйрәнелеп яҙылғандары халыҡ күңелендә ҡала”.\nҮҙе иһә ҡабатланмаҫ сағыу образдар тыуҙырған, эҙләнеүсән, гелән яңылыҡҡа ынтылған тынғыһыҙ ижадсы, ауырлыҡтар һындыра алмаған яҡты күңелле кеше булып ҡалды халҡы күңелендә. Ә хеҙмәте тейешле баһаһын алманы кеүек.\nЯҙмыш әҙәм балаһын ҡайҙа ғына ташламаһын, тәпәй баҫҡан бәләкәй һуҡмаҡ, туғандар, ер йылыһы күңелде һис ҡасан яңғыҙ ҡалдырмайҙыр. Бала сағы етемлектә үтеп, өй, туғандар, изге тупраҡ кинәнесен һуңлаңҡырап татыған Әнүәр Әбүбәкер улы ошо бәхетен саң ҡундырмай һаҡланы, яҡындарын, бәләкәй Ватанын хәстәрлектән өҙмәне.\nКүркәм йортондағы бүлмәһенең түрендә тыуған ауылы Яңы Усмандың бер күренешен сағылдырған һүрәт эленеп торор ине. Ундағы мәғрур ҡарағайҙар, ғорур Ҡаршытау һыны һуғыш ғәрәсәттәрен үтеп, һәр саҡ еңеүгә ынтылып йәшәгән улын мәңгелек донъяға тын ҡалып оҙатты кеүек...\n(2015 йылғы яҙма).\nФото: Шәхестең шәхси архивынан алынды.\nБайрамдар тағы ла йәнлерәк үтәсәк 20.03.2019 // Мәҙәниәт һәм cәнғәт\nУчалыла мәҙәниәт хеҙмәткәрҙәре өсөн “Яҙғы һәм йәйге байрамдар” тип аталған семинар-практикум...\nМиша Ҡуянов кем ул? 20.03.2019 // Мәҙәниәт һәм cәнғәт\nБөгөн Өфө ҡалаһы хакимиәтендә бик матур һәм йылы сара булды: Мостай Кәримдең “Йәләлетдин атай” тип...\n“Арғымаҡ”тарҙың “арғымағы” беренсе килде! 20.03.2019 // Мәҙәниәт һәм cәнғәт\nАлдан хәбәр итеүебеҙсә, 9 марттан 19 мартҡа тиклем Сәғүд Ғәрәбстаны Короллегендәге Эр-Рияд...\nӘбйәлилдәр... Белореттар... Сиратта кем? 20.03.2019 // Мәҙәниәт һәм cәнғәт\nБелорет районының Шығай ауылында ҡумыҙсылар конкурсы уҙғарылды....\nМузей буйлап тарихты эҙләп 20.03.2019 // Мәҙәниәт һәм cәнғәт\nСибай ҡалаһының тарих һәм тыуған яҡты өйрәнеү музейында республиканың – 100, музейҙың 60 йыллығына...\nТеатр штандарты – Сибайҙа 19.03.2019 // Мәҙәниәт һәм cәнғәт\nТеатр йылы уңайынан иғлан ителгән Республика милли театрҙар фестиваль-марафоны Урал аръяғы...\nБар тормошобоҙ – уйын 19.03.2019 // Мәҙәниәт һәм cәнғәт\nБөтә донъя театр көнө айҡанлы М. Кәрим исемендәге Милли йәштәр театры “Бар тормошобоҙ – уйын”...\nИжади сәфәрҙәр саҡыра 19.03.2019 // Мәҙәниәт һәм cәнғәт\nМостай Кәримдең тыуыуына 100 тулыу айҡанлы, Милли йәштәр театры «Волшебная мельница» (режиссер М....\nШтандарт баймаҡтарға тапшырылды 19.03.2019 // Мәҙәниәт һәм cәнғәт\nТеатр йылы сиктәрендә иғлан ителгән Республика милли театрҙар фестиваль-марафоны дауам итә. Ошо...\nАлтында – Орсоҡ байрамы 18.03.2019 // Мәҙәниәт һәм cәнғәт\nХалҡыбыҙҙың тормош-көнкүреш йолаларына бәйле төрлө сараларҙың үтеүе маҡтауға лайыҡ....\nНуриев көндәре бара 18.03.2019 // Мәҙәниәт һәм cәнғәт\nБыйыл Рудольф Нуриевтың тыуыуына – 81 йыл. Йыл да 17 мартта балетмейстерҙың Өфөләге Башҡорт дәүләт...\nСенегалдан һәм Чилиҙан киләләр 18.03.2019 // Мәҙәниәт һәм cәнғәт\nБашҡортостан Республикаһы буйлап 8 июндән 12 июнгә тиклем “Берҙәмлек” халыҡ-ара милли мәҙәниәт...


Аманатҡа һаҡлап тоғролоҡ » "Йәшлек" гәзите\nГазета "Йәшлек" » Новости » Мәҙәниәт » Аманатҡа һаҡлап тоғролоҡ\nАманатҡа һаҡлап тоғролоҡ\nБелорет районының Шығай ауылында Талип Латипов һәм Абдулла Хәлфетдинов призына икенсе тапҡыр ҡурайсылар конкурсы ойошторолдо\nСәхнә түрендә егеттәрҙең онотолоп китеп ҡурайҙа моңло итеп уйнауы уларҙа конкурста ҡатнашыусы түгел, ә бер бөтөн сихри донъялай күҙ алдына баҫа. Башҡорт халҡының милли ҡоралы – ҡурайҙың бәҫен, мәртәбәһен күтәреүҙе, уның данының быуындан-быуынға күсәгилешлеген тәьмин иткән арҙаҡлы яҡташтарыбыҙ, атаҡлы ҡурайсыларыбыҙ Талип Латипов һәм Абдулла Хәлфетдиновтың исемен мәңгеләштереү, шулай уҡ ҡурайҙы пропагандалау йәһәтенән Белорет районында икенсе тапҡыр ҡурайсылар конкурсы үтә. Әйтергә кәрәк, Талип Латипов һәм Абдулла Хәлфетдинов призына ҡурайсылар бәйгеһенең икенсе тапҡыр ойошторолоуына ҡарамаҫтан, ҡурай моңон күтәреүселәрҙең, халҡыбыҙҙың моң-зарын, атай-олатайҙарҙың яҡты аманатын, һүрелмәҫ моң донъяһын һаҡлай һәм быуындан-быуынға еткерә алыусыларҙың һаны арта. Һәм был ҡыуаныслы дәлил!\nШығай ауылында Талип Латипов һәм Абдулла Хәлфетдинов призына үткән ҡурайсылар конкурсын Башҡортостан Республикаһының Белорет районы хакимиәтенең мәҙәниәт идаралығы менән Шығай ауыл мәҙәниәт йорто ойошторҙо. Унда конкурсанттар ике турҙа ике йәш категорияһында − 16 йәшкә тиклем һәм 16 йәштән өлкән − оҙон көйҙәрҙе һәм ҡыҫҡа көйҙәрҙе башҡарҙы. Бәйгенең мөһим шарттарының береһе – ҡурайсылар Талип Латипов һәм Абдулла Хәлфетдиновтың көйҙәрен башҡарырға һәм әҫәрҙең тарихы йәки легендаһы менән таныштырырға тейеш ине. Район ҡурайсылар бәйгеһендә һәүәҫкәр һәм профессиональ ҡурайсылар, Белорет ҡалаһы һәм районының ҡурайсылар ансамблдәре ҡатнашты. Уларҙың һәр сығышын Рәсәй Федерацияһының атҡаҙанған мәҙәниәт хеҙмәткәре, Башҡортостандың халыҡ артисы, Салауат Юлаев исемендәге дәүләт премияһы лауреаты Юлай Ғәйнетдинов, райондың билдәле ҡурайсылары – Башҡортостандың атҡаҙанған мәҙәниәт хеҙмәткәре Заһир Муллағәлләмов һәм төрлө конкурстар лауреаты Әсҡәт Хәйернуров баһаланы.\nКонкурстың гала-концертында ҡотлау телмәре менән Белорет муниципаль район хакимиәте башлығының беренсе урынбаҫары Илгиз Теләүбаев сығыш яһаны. Ул, ҡурайҙың башҡорт халҡының айырылғыһыҙ юлдашы булыуынан тыш, уның Башҡортостан дәүләт гербы символының бер өлөшө булыуын һыҙыҡ өҫтөнә алды. Артабан еңеүселәрҙе бүләкләү тантанаһы башланды. «Халыҡ йолаларын һаҡлау һәм үҫтереү» номинацияһында Ғәйсәр Хәтиуллин һәм Арыҫлан Таипов билдәләнде. «Ансамбль» номинацияһында беренсе урынды Белорет балалар музыка мәктәбенең «Инеш» ҡурайсылар ансамбле (етәксеһе Дамир Хәсәнов) яуланы. Ә икенсе һәм өсөнсө урындарҙы Сермән ауылының балалар музыка мәктәбе (етәксеһе Ғәлим Хәйернуров) менән Шығай музыка мәктәбе (етәксеһе Лира Хәйруллина) алды. «16 йәштән кесе» һәм «16 йәштән өлкән» номинацияларында беренсе урынды Айрат Шәғәлиев менән Радмир Әхтәмов бирмәне. Шул уҡ номинацияларҙа икенсе урынды үҙ-ара Айтуған Заһиҙуллин, Әнилә Астанова, Илнур Ҡәләмов, Ласын Мәғәфүров бүлеште. Ә өсөнсө урынға Айназ Хәтиуллин, Айҙар Яхин, Алмас Мамылин, Азамат Ғәлиастанов, Артур Мөхәмәтҡужин, Рафаэль Сөләймәнов, Вилүр Ҡотләхмәтов сыҡты. Гран-приға иһә Ғәлим Хәйернуров лайыҡ булды.\nРайон конкурсында еңеүсе ҡурайсылар араһында булған бер бөртөк ҡыҙ барыһының да иғтибарын йәлеп итте. Яныбай Хамматов исемендәге башҡорт гимназияһының өсөнсө синыфында уҡыған Әнилә Астанова Белорет балалар музыка мәктәбендә өсөнсө йыл рәттән шөғөлләнә һәм үҙенең киләсәк һөнәрен дә тап ҡурай менән бәйләргә ниәтләй.\nӘ ун ике йәшлек Айрат Шәғәлиев Дамир Хәсәнов етәкселегендә алтынсы йыл ҡурайҙа уйнау серенә төшөнә. Күпселек ҡурайсылар өсөн халыҡ инструментында уйнау бары хобби булһа, Айрат иһә ҡурайҙа уйнауға етди ҡарай. Йәш ҡурайсы киләсәктә хәрби оркестрҙа уйнарға хыяллана һәм өҫтәмә рәүештә үҙе белем алған Белорет ҡалаһының 17-се гимназияһында профессиональ кимәлдә баянда уйнарға өйрәнә.\nИманым камил, һәр конкурсант тормошта үҙ юлын табып, халҡына башҡорт моңон өләшеүен дауам итәсәк. Бары тик ҡурай ғына сәхнәлә тороп ҡалмаһын ине.\nСығыу ваҡыты 14-12-2012, 12:04 | Ҡаранылар: 808\nЭй Моңланды наҙлы ҡурай\nРухлы ир-егеттәр булғанда,тынмаҫ башҡортомдоң ҡурайы!\nӘҙеһәм Исҡужин исемендәге III Асыҡ ҡала ҡурайсылар конкурсы\nБәүелделәр ҡурай моңонда


Көҙгө-ҡышҡы осор башланыу айҡанлы боҙ өҫтөндә, мейес һәм электр йылытыу приборҙарын файҙаланғанда янғын хәүефһеҙлеге ҡағиҙәләрен үтәргә саҡырабыҙ!\nМейестең һәм төтөн юлының төҙөклөгөн мотлаҡ тикшереп торорға, ремонтларға һәм ҡоромдан таҙартырға, ярылған урындарын балсыҡ-ҡом ҡатнашмаһы менән һыларға, ҡыйыҡта мөрйәне аҡларға кәрәк. Өс айға бер тапҡыр мейестең төтөн юлдарын йыйылған ҡоромдан таҙартыу мөһим.Мейесте яҡҡанда хәүефһеҙлек йәһәтенән түбәндәге талаптарҙы иҫтә тоторға кәрәк: мейес һәм башҡа йылытыу ҡорамалдары янында янғынға ҡаршы бүлемдәр (отступ), шулай уҡ мейес алдында ағас иҙәндә 50х70 см ҙурлыҡта тимер киҫәге булырға тейеш.\nЙылытҡыс электр көнкүреш приборҙарын файҙаланыу ҡағиҙәләре:\n— электр селтәренә тоташтырылған көнкүреш приборҙарын ҡараусыһыҙ ҡалдырмағыҙ;\n— электр үткәргестең төҙөклөгөн тикшереп тороғоҙ, боҙоҡ электр приборҙарынан, электр розеткаларынан файҙаланмағыҙ;\n— электр приборҙарын завод инструкциялары талаптарына ярашлы фвйҙаланығыҙ;\n— бер электр розеткаһына бер юлы бер нисә электр приборын тоташтырмағыҙ, электр селтәренә көс төшәсәк;\n— асыҡ ут сығанаҡтарынан (шәм, шырпы) файҙаланыу зарурлығы барлыҡҡа килгән осраҡта һаҡ булығыҙ;\n— электр приборҙары өҫтөндә кейем киптермәгеҙ һәм башҡа төрлө янып китеүсән материалдар ҡуймағыҙ.\nОшо ябай ғына ҡағиҙәләрҙе үтәһәгеҙ, йортоғоҙҙо, мөлкәтегеҙҙе янғындан һаҡлап ҡала алырһығыҙ.\nУт тоҡанып китеүҙе һәм һөҙөмтәлә янғын сығыуҙы, кешеләрҙең үлемен һәм матди зыянды булдырмау өсөн һәм автоном янғын тураһында хәбәр итеү яйланмаһын урынлаштырыу зарур, ул төтөн еҫен һиҙә һәм ныҡ итеп һыҙғыра башлай.\nИҫегеҙҙә тотоғоҙ! Янғындың сәбәптәре төрлө, ә бында берәү генә ғәйепле — янғын хәүефһеҙлеге ҡағиҙәләрен үтәмәгән кеше. Тейешле ҡағиҙәләрҙе үтәмәүҙә ғәйеплеләр, янғындарҙың ниндәй эҙемтәләргә килтереүенә бәйле рәүештә закон тәртибендә яуаплылыҡҡа тарттырыла.


Бөгөн күренекле ғалим, академик Раил Кузееевтың тыуыуына 90 йыл - Bash.News\nБөгөн күренекле ғалим, академик Раил Кузееевтың тыуыуына 90 йыл https://bash.news/news/87787_bgn_krenekle_alim_akademik_rail_kuzeeevty_tyuyuyna_90_jyl\n10 ғин 2019, 23:27\nӨфө археология һәм этнология музейынан һуңғы осорҙа кеше өҙөлмәй. Хәҙер инде баш ҡала халҡы һәм ҡунаҡтары яратып өлгөргән мәҙәниәт усағы Раил Кузеетың тынғыһыҙ хеҙмәт емеше. Экспозицияларҙа Волга-Урал төбәгендәге этногенез, йәғни халыҡтарҙың килеп сығышы тулы сағылыш тапҡан.\nРаил Кузеев Башҡортостанда тотош фән үҫешендә тәрән эҙ ҡалдырған шәхес. Уның төп хеҙмәттәре башҡорт халҡының килеп сығышы һәм Волга-Урал төбәгендәге этногенез менән бәйле.\nГөлдәр Хилажева, тарих фәндәре кандидаты, Башҡортостан фәндәр академияһы стратегик тикшеренеүҙәр институты ғилми хеҙмәткәре: “Рәил Ғүмәр улы ялан экспедицияларына күп йөрөнө, башҡорт ауылдарында йәшәне. Халыҡтың бөтә йолаларының шаһиты булды. Хеҙмәттәрен дә шунда яҙҙы”.\nРаил Кузеев Филлипов ҡурғандары ҡомартҡыларын өйрәнеүсе лә. Тап уның тырышлығы менән Сармат алтыны экспозицияһы Өфөлә, археология һәм этнология музейына урынлаштырыла.\nСармат алтыны коллекцияһында төп урынды боландар биләй. Был хайуандар боронғо күсмә халыҡ вәкилдәре өсөн изге тип иҫәпләнгән һәм сарматтарҙың төп тотемы булған.\nСарматтар Евразия киңлектәрендә йәшәүсе боронғо күсмә халыҡ. Ғалимдар, уларҙың ҡитғабыҙҙағы дөйөм этногенезға ҙур йоғонто яһауын билдәләй. Шуға ла экспозицияның әһәмиәте лә саф алтын менән генә баһаланмай. Тарбаҡ мөгөҙлө боландар халҡыбыҙҙың тәрән тарихи тамырҙарына матди дәлил булып тора.\nАйбулат Аҡманов, Башҡортостан фәндәр академияһы вице-президенты: “Халҡыбыҙ беҙҙең эраға тиклем үк формалашҡан. Әле беҙ Евразияның алтын боландары залында торабыҙ. Улар ата-бабаларыбыҙҙың борноғолоғон күрһәтә. Бының менән эпосыбыҙ ҙа бәйле. Башҡорттарҙа беҙҙең эраға тиклем үк материаль культураһы булған”.\nОсрашыуҙа ҡатнашыусылар Раил Кузеевтың ысын мәғәнәһендә олуғ ғалим булыуын билдәләй. Ул бай ғилми мираҫ ҡалдырҙы. Йәш быуынға уларҙы өйрәнеү, Башҡортостанда этнография һәм тарих фәнен яңы үрҙәргә күтәреү юлдарын табырға ғына ҡала тип билдәләне осрашыуҙа ҡатнашыусылар.


БДПУ психологтары берҙәм дәүләт имтихандары алдынан консультация үткәрәсәк // Йәмғиәт | новости башинформ.рф\nБДПУ психологтары берҙәм дәүләт имтихандары алдынан консультация үткәрәсәк\n17:31, 25 мая 2012 Йәмғиәт\nДүшәмбе, 28 майҙа, берҙәм дәүләт имтихандарының төп ағымы башлана. Ошоға бәйле М.Аҡмулла исемендәге Башҡорт дәүләт педагогия университеты «Психологтар кәңәш итә» акцияһын үткәрә.\nМатбуғат үҙәгенән хәбәр итеүҙәренсә, университеттың юғары квалификациялы белгестәре абитуриенттар өсөн онлайн-консультация үткәрәсәк. Улар имтихан алдынан ҡаушау, ҡурҡыу тойғоларын бөтөрөү, ваҡытты дөрөҫ планлаштырыу, үҙеңдең мөмкинлектәреңде дөрөҫ баһалау тураһында һөйләйәсәк. Бынан тыш, психологтар ҡабул ителгән барлыҡ һорауҙарға яуап бирәсәк. Һорауҙарҙы уҡыу йортоноң сайтына инеп, «Ҡабул итеү комиссияһы. Онлайн-консультациялар» бүлегендә ҡалдырырға була. Консультация 30 майҙа 15 сәғәттә башлана.


«Киске Өфө» гәзитенең сайты - БАШ ҠАЛАЛА УРМАНДАР ҠАЛЫРМЫ? - 2022 - Мәҡәләләр\nМөрәжәғәттәрҙең күбеһе Өфөнөң Баш архитектура идаралығы һәм яңы планды эшләүсе Мәскәүҙең Генплан институты ғәйебе буйынса ебәрелгән хаталар менән бәйле. Мәҫәлән, уникаль тәбиғәт һәйкәле булған Непейцевск дендропаркы территорияһының бер өлөшө презентация материалдарында төҙөлөш территорияһы тип күрһәтелеүе ҙур ҡәнәғәтһеҙлек тыуҙыра. Өфөнөң Баш архитектура начальнигы урынбаҫары Ольга Сарапулова быны башҡарыусының техник хатаһы булыуы ихтималлығын һәм төҙәтеләсәген белдерҙе.\nҠала халҡы яңы генпландағы йәшел зоналарға етди зыян килтереүе ихтимал булған башҡа мәлдәргә лә иғтибар йүнәлтте. Мәҫәлән, буласаҡ ҡала электричкаһының Воронки станцияһы туҡталышына ике һыҙатлы автоюлды "Сәләмәтлек һуҡмағы" булған Ғафури паркы артындағы урман эсенән үткәреү. Халыҡты Аҡ Йорт комплексы артындағы территорияһының, Калинин паркының бер өлөшөн, Ботаника баҡсаһы артындағы урманды, Блюхер урамындағы йәшел зонаны йәмәғәт-эшлекле зонаға, шулай уҡ медицина колледжы артындағы урманға терәлеп торған гараж кооперативы майҙанын һәм Урман юлы урамы буйын төҙөлөш майҙансығына әйләндереү ихтималлығы борсой.\nҠала халҡы фекеренсә, Өфө экосистемаһына иң ҙур зыянды яңы генпланға һалынған Затон күперенән башланып, хәҙерге тимер юлына параллель рәүештә Дежнев юл сиселешенә тиклем үтәсәк Көнбайыш шоссе төҙөлөшө килтерәсәк. Мөрәжәғәттәрҙә билдәләнеүенсә, был ҡиммәтле, файҙаһыҙ юл Өфө тау битләүенең уникаль тәбиғәтен юҡҡа сығарасаҡ, шулай уҡ ул ҡатмарлы геологик шарттарҙы һәм карст бушлыҡтарын күҙ уңынан ысҡындыра.\nОшо һәм башҡа иҫкәртеүҙәргә ҡарамаҫтан, рәсми һөҙөмтәләргә ярашлы, фекер белдереүселәрҙең күпселеге генераль пландың яңы вариантын хуплай. Граждандарҙан барлығы 16910 мөрәжәғәт килһә, уларҙың 12843-ө - проект яҡлы, 1135-е - ҡаршы. Өфө ҡала советы депутаты Павел Васильев аныҡлауынса, килгән мөрәжәғәттәрҙе ҡарау һөҙөмтәһе буйынса йәмәғәт тыңлауҙары үткән тип таныла. Йомғаҡлау протоколы әҙерләнеп, һығымта ҡала советы сайтына ҡуйылды. Раҫланған генплан йәйгә әҙер буласаҡ.\nЯҙылған: 21.01.22 | Ҡаралған: 120


45 әсәгә "Әсәлек даны" миҙалы тапшырылды | ГТРК «Башкортостан» - Хәбәрҙәр | 114631\n14 сентября 2018 — 16:18 ГТРК «Башкортостан»\nБөгөн Ғаилә, хеҙмәт һәм халыҡты социаль яҡлау министры Ленара Иванова төбәк башлығы Рөстәм Зәки улы исеменән 45 әсәгә «Әсәлек даны» миҙалын тапшырҙы. Әсә булыу бәхетен тойоп йәшәгән һәм башҡа йәш әсәләргә, ҡыҙ-ҡырҡынға өлгө булған ҡатындар залда. Уларҙың һәр береһе тормош мәғәнәһен бала тәрбиәләүҙә тапҡан һәм йәшәү бәхетен ҙур ғаиләлә тойоп йәшәй. Әсәлек миҙалын алыусы ҡатын-ҡыҙҙар иң аҙы биш бала әсәһе. Араларында алты-ете сабыйға тормош бүләк итеүселәре лә бар. Өй эсе балалар менән тулғанда ғына йәшәү күңелле, ти улар. Күп бала үҫтергәндә туғандарҙың да, дәүләттең дә ярҙамы мөһим. Залда ултырыусы ханымдар был ярҙамды тойоп йәшәйҙәр. Бәхетте Хоҙай уларға муллап, ишләп биргән. Әсәлек даны миҙалын алыусы әсәләрҙән Айһылыу Рәшит ҡыҙы Рахманғолова икеләтә бәхетле — ул ейәндәрен дә тәрбиәләшә. Һәр баланың мәшәҡәте менән баш әйләнеп киткән саҡтар ҙа булғылай, тип йылмая әсәләр. Шулай ҙа уларҙың мөхәббәтен тоймайынса йәшәүҙәрен күҙ алдына ла килтерә алмайҙар. Балалар менән өй тулып, шау-гөр килеп йәшәүҙән дә йәмлерәк тормош юҡ был бәхетле ҡатындар өсөн. 225-тән ашыу сабый башын һалып үҫкән күкрәктәрҙә хәҙер дан миҙалы балҡый.


«Һуғышҡа китәм тип, күмер тейәгән вагон башына менеп ултырҙым» » "Йәшлек" гәзите\nГазета "Йәшлек" » Новости » Иман » «Һуғышҡа китәм тип, күмер тейәгән вагон башына менеп ултырҙым»\n«Хәмзә» хәйриә фондының рәйесе, имам хәҙрәт Хәмзә хажи Әкбәрҙең исемен республикала белмәгән кеше юҡтыр. Ул баш ҡалабыҙ Өфөлә, Белорет районындағы тыуған ауылы Асыла, башҡа бик күп район, ҡалаларҙа Иман йорттары төҙөгән. Асыла, Сермәндә, Инйәрҙә, Архангелдә, Нуриманда һәм башҡа төбәктәрҙә Бөйөк Ватан һуғышында ятып ҡалған ҡаһармандар рухына, яуҙан иҫән ҡайтҡандарға һәйкәлдәр – барельеф, обелиск, стелалар эшләгән.\nХәмзә хажи изгелектәрен бөгөн дә дауам итә. М. Аҡмулла исемендәге Башҡорт дәүләт педагогия университетының ун факультетында тик «бишле»гә өлгәшкән ун студентҡа стипендия бирһенме, ауырыу балаларҙы дауаларға матди ярҙам күрһәтһенме, ҡайҙа янғын, ҡайҙа ғәрәсәт-фажиғә кисереүселәр янына ашыҡһынмы, әҙәбиәт һәм сәнғәт әһелдәренә юбилей кисәләрен үткәрешергә ярҙам итһенме – барыһын да Хоҙай ризалығы өсөн эшләй. Ете тапҡыр хажда булған хажиға ун ике төбәктә үҙҙәренең Почетлы гражданы тигән маҡтаулы исем биргәндәр. Тик бөгөн Хәмзә хажи Әкбәрҙең бөтә тормош юлын һөйләү, эшмәкәрлеге менән таныштырыу түгел маҡсатыбыҙ. Беҙ уның дәһшәтле һуғыш йылдарындағы ауыр бала сағы тураһындағы иҫтәлектәрен уҡыусылар иғтибарына еткермәксебеҙ. Күптән түгел генә 85 йәшлек юбилейын билдәләгән аҡһаҡал, Хәмзә хажи Искәндәр улы Ғәлләмов та, Башҡортостандағы шул ваҡыттағы бик күп йәштәштәре шикелле, Бөйөк Ватан һуғышы йылдарында бөтә михнәттәрҙе үҙ иңендә кисергән.\nҺуғыш башланғандың икенсе көнөндә беҙгә военком килде. Ауыл советы рәйесе Билал Авзалов ағайҙың, митингыға йыйылған халыҡ алдында сығыш яһап: «Беҙ еңәбеҙ! Беҙ әйләнеп ҡайтасаҡбыҙ!» – тигәне ныҡ хәтеремдә ҡалды.\nШул көндө үк ирҙәрҙең бөтәһе лә үҙҙәре теләп фронтҡа китергә яҙылды. Бер кем дә повестка килгәнен көтөп торманы. Билал ағай ҙа китте. Ҡатындар илашып оҙатып ҡалды. Инйәр станцияһына тиклем 20 саҡрым йәйәү атланылар. Билал ағайҙың ике ҡыҙы ҡалды. Үҙе һуғыштан әйләнеп ҡайтманы.\nАтайым Искәндәр Ғәлләм улы ла үҙ теләге менән яҙылып, һуғышҡа китте.\nБеҙ инәйем Фәрхениса менән биш бала ҡалдыҡ. Шәһерениса апайым – 14, Мәғрифә апайым 12 йәштә ине. Шунан һуң – 10 йәшлек мин. Ғилминур менән Сәфәрбикә һеңлеләрем 7 һәм 3 йәшлек ине.\nБеҙҙең урман яҡтарында бәрәңге уңмай. Ашағаныбыҙ – үлән. Яҙғыһын фәрҙә тигән үләнгә йөрөнөк. Йылаға барҙыҡ. Уны малға ашаталар. Ә беҙ ҡабығын таҙартып, көпшәһен киптерәбеҙ ҙә, ҡыш шуның ононан икмәк бешерә ине инәйем. Бер барғанда икешәр-өсәр биҙрә һарына тамырын ҡаҙып алып ҡайтам. Ике-өс тауығыбыҙ бар, уларҙың йомортҡа һалғанын көтөп кенә йөрөйбөҙ. Бер һыйырыбыҙҙың майын инәй хөкүмәткә тапшыра, үҙебеҙгә айыртылған һөтө генә ҡала, шунан тиҙерәк ҡатыҡ ойоғанын көтөп ала алмайбыҙ.\nҠатын-ҡыҙҙарҙы леспромхозға эшкә ебәрҙеләр. Инәйем: «Әйҙә минең менән, уҡыуыңды атайың ҡайтҡас дауам итерһең», – тип үҙе менән алып китте. Унда йыл ярым эшләнем. Апайҙар, инәйҙәр утын ҡырҡа. Уны Телмә йылғаһынан Инйәргә ағыҙып ебәрәләр. Инйәрҙә айырым мейес бар, шунда кокслана. Үртәп әҙерләнгән ташкүмер яһалғас, узкоколейка менән вагондарға тейәп, Белоретҡа ебәрәләр. Шунда металлургия заводы мейестәрендә яғылып, уның ярҙамында бик ныҡ металл эшләгәндәр. Аҙаҡ һуғыш өсөн кәрәкле ҡорал етештергәндәр.\nЛеспромхозда эшләгән өсөн 400 грамм ҡап-ҡара икмәк бирәләр. Ул ауыр була торғайны. Кәбеҫтә һыуы ашаталар. Инәй менән икебеҙ икмәкте ҡыҫып ашап, өйҙәге туғандарыбыҙға алып ҡайтырға тырышабыҙ. Уларға ҡатып бөткән икмәкте бәләкәй киҫәктәргә бүлеп бирә инек. Туғандарым беҙҙең ҡайтҡанды көтөп кенә тора. Көҙйылға леспромхозы беҙҙең Асы ауылына 20 саҡрым ине. Ял көндәрендә ҡайтып, өйҙәгеләрҙең хәлен белеп киләбеҙ. Мин леспромхозда сабата үрә торғайным. Урмандан йүкәне үҙебеҙ һыҙырып алып ҡайтабыҙ. Бер көн хатта 7 пар сабата үрҙем. Уны шунда эшләгән ҡатындарға ла таратып бирәләр, фронтҡа, партизандарға тип тә ебәрәләр ине. 4 пар сабатаны инәйҙәр төндә май- шәм яҡтыһында бәйләгән 4 пар ойоҡ, бейәләйҙәр менән бергә төрөп посылка итеп һалалар. Уларҙы урарға сепрәк табыуы ҡыйын ине.\nБөтә һәйбәт аттарҙы фронтҡа алып китеп бөттөләр. Леспромхозда арыҡ ҡына аттар ҡалды. Улар ҡырҡылған ағастарҙы Телмә йылғаһына ташый. Былай ҙа ябыҡ малдың ауыр йөккә көсө етмәй, хәҙһеҙләнеп ятып үләләр. Леспромхозда эшләгән ҡатындарға шул үлгән атты бүлеп бирәләр. Тиреһен тунап тороу тигән нәмә юҡ. Бер тапҡыр инәйемә аттың артҡы бото эләккән. Шуны өйгә һөйрәп алып ҡайттыҡ. Йөнөн мейестә өтөп, тиреһен бешерергә һалабыҙ. Ул оҙаҡ бешә, 6 – 7 сәғәт көтәбеҙ, барыбер ҡаты була, инәй бәләкәй-бәләкәй киҫәктәргә ҡырҡып бирһә, шуны һағыҙ һымаҡ сәйнәп йөрөйбөҙ. Тарамыш булғас, һыуына майы ла сыҡмай. Ә итен бәләкәй киҫәктәргә бүлеп, ҡыш сыҡҡансы еткерергә тырышабыҙ. Үлгән ат ите лә ашап йәшәнек шулай.\nБер ваҡыт әллә өйҙә нимәгәлер үсегеп, әллә малайҙар менән бәхәсләшеп, һуғышҡа барам тип, сығып киттем. Инйәргә хәтлем 20 саҡрым йәйәү барҙым да узкоколейка аша үткән күмер тейәгән вагон башына менеп ултырҙым. Состав Ишлелә һыу алырға туҡтай. Унда оҙаҡ ҡына тора. Шунда мине күреп ҡалып, вагон башынан төшөрҙөләр. Ҡап-ҡара булғанмын, күҙҙәрем генә ялтырап күренеп тора икән.\n– Ҡайҙан килгән был ҡасҡын? – тип һорашып, мине кире яҡҡа поезға ултыртып ебәрҙеләр. Ә тегеләре Инйәрҙә төшөрөп ҡалдырҙы. Шулай итеп, 30 саҡрымды поезда, аҙаҡ ауылға тиклем 20 саҡрымды йәйәү атлап бер көндә тегеләй-былай 100 саҡрым үтеп, өйгә ҡайтып еттем. Һуғыш тарихы минең өсөн шулай тамамланды. Аҙаҡ үҙемде бер йыл буйына «ҡасҡын» тип йөрөттөләр.\nҺуғыш ваҡыты булһа ла, йәштәр кистәрен клубҡа барып, үҙҙәренсә күңел аса торғайны. Леспромхоздан ялға ҡайтҡан ҡатын-ҡыҙҙар, арып, йонсоп эштән ҡайтыуҙарына ҡарамаҫтан, асбыҙ тип тормай, таҡмаҡ әйтешеп бейешә.\nАбзалов Йомабай тигән ағай һуғыштан бер ҡул менән ҡайтҡайны. Ул гармунда уйнай, «Украина» тигән аппарат менән кино күрһәтәләр. Уның тауышы юҡ. Шулай булһа ла, һуғыш тураһындағы кинофильмдарҙы йотлоғоп ҡарайбыҙ.\nТөндә шулай үҙҙәренсә күңел асҡан апайҙар, йоҡлаймы-юҡмы, иртәгәһенә таң менән тағы леспромхозға эшкә китә.\nҺуғыш ваҡытында аҙнаға бер тапҡырмы икән ауыл өҫтөнән самолеттар осоп үтә торғайны. Беҙ, бала-саға, күккә ҡарап: «Самолет, самолет, атайымды ҡайтар!» – тип ҡысҡырып ҡалабыҙ.\nПочтаға барып, хат килтергәндәрен көтөп торабыҙ. Кемгә хат булһа, шуны эләктерә һалып, һөйөнсө алырға йүгерәбеҙ. Бер ваҡыт беҙҙең күршеләге Йосоп ағайҙың хаты килде. Уны тотоп йүгерҙем өйҙәренә.\n– Һөйөнсө! Йосоп ағайҙан хат бар һеҙгә! – тип барып индем.\nҠыҙы Бибисара, ҡыуанып:\n– Һөйөнсөһөнә – бирсәткә! – тине.\nБәйләп бирҙеләр. Мин уны рәхәтләнеп кейҙем.\n1945 йылдың авгусында атайым ҡайтҡанда 30 саҡрым алыҫлыҡтағы Ғәбдүк ауылында өләсәйемдәрҙә инем. Ҡайтһам, инәй менән атай кемгәлер ҡунаҡҡа киткән. Атайымды шаяртырға уйланылармы икән, ул ҡайтыуға минең һымаҡ бер тиҫтер малайҙарҙы алдына теҙеп ҡуйҙылар ҙа:\n– Таныйһыңмы, Искәндәр, ҡайһыһы һинең малайың? – тинеләр.\nАтайым, бер нисә йыл күрмәүенә ҡарамаҫтан, шунда уҡ миңә төртөп күрһәтте лә ҡосаҡлап алды.\nАтайым ҡайтышлай Украинанан бер сумаҙан алма һалып алған. Улары яртылаш серегән. Шуларҙы килгән балаларға таратып биргән. Ғәззә тигән апайҙың ике ҡыҙы ла килгән. Икеһенә берәр алма тотторған. Былар ҡайтышлай, серек бәрәңге бирҙе тип, канауға бәреп киткән. Бер аҙҙан әсәләре Ғәззә апай: «Ниңә минең балаларыма серек бәрәңге бирҙең?» – тип килгән. «Бәрәңге түгел, алма ине бит ул», – тигәс, «Аһ, шулаймы ни?» – тип тегеләрҙе канауҙан кире алып, йыуып ашағандар. Беҙ алманың ни икәнен дә белгәнебеҙ, күргәнебеҙ юҡ ине шул ул ваҡытта.\nАтайым ҡайтҡанда беҙҙең Ғилминур исемле һеңлебеҙ ауырый ине. Беренсе класҡа уҡырға барғанда аяғын туңдырғайны. Йылытабыҙ тип, аяғын тимер мейескә терәтәбеҙ. Улай итергә ярамағанын белмәгәнбеҙ. Аяғы шешеп, эренләп, бер йыл йөрөй алмай ятты ла ҡуйҙы. Атайым уны Белоретҡа больницаға алып китте. Бер аяғын ҡырҡтылар. Шулай итеп, кейергә кейем булмау арҡаһында һуғыш заманында һеңлем инвалид булып ҡалды. Атайым уға теген машинаһы алып биреп, аҙаҡ Ғилминур һеңлем кешеләргә кейем тегеп ултырҙы.\nАтайым һуғышта танкист булған. Берлинға тиклем барып еткән. «Берлинды алған өсөн» тигән миҙалы ла бар ине.\nТанкист булараҡ, улар ҡалаға иң беренселәрҙән барып ингән. Һуғышта немец һалдаттары күп ҡырылғас, Гитлер 14 – 16 йәшлек үҫмерҙәрҙе лә армияға ала башлаған. Уларға махсус бәләкәй кейемдәр тектергәндәр. Беҙҙең һалдаттар немецты ояһында еңгәс, өйҙәренә трофейҙар алып ҡайтҡан.\nУлыма ярар әле тип, атайым миңә бер галифе салбар, мундир, ҡара фрак алған…\n…1948 йылда Өфөгә театр техникумына уҡырға килдем. Йүнле кейем булмағас, Октябрь байрамына ҡайтып, әлеге кейемдәрҙе кейеп килдем. Атайымдың күндән офицер сумкаһы ла бар ине, шунан миңә ботинка тегеп бирҙе. Шулай фырт ҡына кейенеп йөрөйөм. Дәресте һорағандарында яуап бирә алмаһам, Хажи Бохарский тигән артист, әлеге кейемгә төрттөрөп: «Фашист, бюргер, барон», – тип мине шаяртып әрләй ине. Трамвайға инһәң дә, кешеләр аптырап ҡарай. Ахыры, ғәрләнеп, илап, художниклыҡҡа уҡып йөрөгән Рәфҡәт Хисмәтуллин тигән иптәшемә фракты алмаштырҙым. Уның күптән күҙе ҡыҙып, һорап йөрөй ине. Ул миңә уның урынына ФЗО-ла уҡыған сағында алған бишмәтен бирҙе. Ҡайтҡас, атайым:\n– Ҡайҙа фрагың? – тип һораны. Хәлде аңлатып биргәс:\n– Тапҡанһың алмаштырыр нәмә. Кеше фракты сәкмәнгә алмаштырамы, – тип асыуланды. Хатта һелтәнеп тә ебәрҙе.\n…Шулай итеп, ауыр йылдар булыуға ҡарамаҫтан, мин ауылдан беренсе кеше булып уҡырға сығып киттем, башҡаларға юл ярҙым.\nСығыу ваҡыты 2-05-2015, 15:37 | Ҡаранылар: 622


Һаҡ булығыҙ айыуҙар: кушнаренко районының Баҡай ауылына тайыш табандар һөжүм иткән | ГТРК «Башкортостан» — Новости Уфы и РБ\n01 июля 2015 — 17:02\nУрындағы халыҡ урман-ҡырҙарға барырға ҡурҡа. Ауылға айыуҙарҙың яҡынлашыуын Баҡайлылар тәүгегә күҙәтә. Бындай ғәҙәти булмаған хәл урындағы халыҡты хафаға һала. Ауыл ситендә яңғыҙы йәшәгән Ғәзимә Моратова өсөн йыртҡыс хайуандың яҡынға килеүе бигерәк тә хәүефле. Тайыштабан ауылдан бер-нисә генә саҡрым алыҫлыҡта урынлашҡан умарталыҡтарға һөжүм итеп тә өлгөргән.Умарталыҡты ҡыйратыуҙа айыу ғәйепле икәнен уның эҙҙәренән генә белгәндәр. Кәрәҙҙәрҙең береһендә хайуандың табанын танырға мөмкин. Ас хайуан умарталыҡҡа бер-нисә тапҡыр килеп киткән. Тәүҙә өсөшәр умартаны, аҙаҡ инде туғыҙын туҙҙырып ташлаған. Шәхси хужалыҡҡа килгән зыян ҙур, төҙәтеүгә яраҡһыҙ рамдар ҙа бихисап, ти умартасы. Татлы һыйға тәмлетамаҡтар тиҙ өйрәнгән, хатта урман аша умарталыҡҡа һуҡмаҡ һалған. Хайуандың яңғыҙ түгеллеген эҙҙәре лә, шаһиттар ҙа дәлилләй. Был килеп тыуған хәлде ҡатмарлаштыра ғына. Сөнки балаларына аҙыҡ табыу өсөн инә айыу бөтәһенә лә әҙер. Айыуҙарҙың умарталыҡҡа ҡабаттан килеүе ихтимал. Бал ҡорттарын һаҡлар өсөн төрлө саралар күрелә. Радиоалғыстың тауышы, һәм ҡояш батареяһы менән яҡтыртыу был биләмәлә кеше барлығын иҫкәртер тигән өмөттә умартасы. Әммә был ҡорамалдар ҡырағайҙарҙы туҡтатырмы, юҡмы әлегә билдәһеҙ. Күрше Байталлы ауылы халҡы ла айыуҙарҙы күргән. Кешеләр быны йәйге көндәрҙең эҫе тороуы, урмандарҙа йәнлектәргә аҙыҡтың әҙ булыуы менән аңлата. Дөйөм алғанда, Башҡортостанда һоро айыуҙың ауылдарға инеү осраҡтары ғәҙәти күренешкә әйләнеп бара. Һуңғы ваҡытта бындай ваҡиғалар Стәрлебаш һәм Шишмә райондарына хас. Иглин районында ла һоро айыуҙарҙың күбәйеүе күҙәтелә. Ә быйыл йыртҡыстарҙың Кушнаренко районында килеп сығыуы көтөлмәгән хәл. Был яҡтарҙа айыуҙың осрағаны юҡ ине әле. Айырыуса йәй миҙгелендә урманға юлланыусылар күп. Көтөлмәгән күңелһеҙ хәлдәргә осрамаҫ өсөн, тирә-яҡты күҙәтеп йөрөү, ябай ғына хәүефһеҙлек ҡағиҙәләрен белеү зарур.


Башҡорт телен дөрөҫ өйрәнеү өсөн\n9 Декабрь 2020, 18:01\nБалалар баҡсаһынан уҡ туған телде өйрәнә башлар алдынан иң тәүҙә: өндәрҙе дөрөҫ әйтергә өйрәтеү, һәр һүҙҙең мәғәнәһен аңлатыу, һөйләмдәр төҙөү һәм дә балаларҙың телмәрен үҫтереү төп ролде уйнай. Әммә республикала уҡытыу-тәрбиә программаһы буйынса башҡорт телендә методик әсбаптар етешмәү сәбәпле, тәрбиәселәргә телмәр үҫтереү эшмәкәрлеген ойоштороуҙа ҡыйынлыҡтар тыуа...\nБалалар баҡсаһынан уҡ туған телде өйрәнә башлар алдынан иң тәүҙә: өндәрҙе дөрөҫ әйтергә өйрәтеү, һәр һүҙҙең мәғәнәһен аңлатыу, һөйләмдәр төҙөү һәм дә балаларҙың телмәрен үҫтереү төп ролде уйнай. Әммә республикала уҡытыу-тәрбиә программаһы буйынса башҡорт телендә методик әсбаптар етешмәү сәбәпле, тәрбиәселәргә телмәр үҫтереү эшмәкәрлеген ойоштороуҙа ҡыйынлыҡтар тыуа.\nБыны иҫәпкә алып “Йондоҙло” балалар баҡсаһының ижади төркөмө М. Аҡмулла исемендәге БДПУ-ның доценты, педагогоя фәндәре кандидаты Э.Ғ. Ҡасимова етәкселеге аҫтында “Инклюзив белем биреү шарттарында белем алыусы мәктәпкәсә йәштәге мөмкинлектәре сикләнгән балаларҙың телмәрен үҫтереү өсөн уйын күнекмәләре” исеме аҫтында эш дәфтәрҙәре өҫтөндә эшләне. Балалар баҡсаһы мөдире Р.Ә. Рәхимғолова редакцияһы аҫтында өлкән тәрбиәсе З.С. Ишдәүләтова, уҡытыусы – дефектолог Г.Х. Фәйезова, уҡытыусы – логопедтар Д.Р.Баклеева, А.З. Шәйхисламова һәм тәрбиәселәр, Л.Р.Дилмөхәмәтова, Р.С.Мөхәмәтшина, К.Ғ. Әүәлбаева 4 йәштән 7 йәшкәсә балалар өсөн мауыҡтырғыс дидактик уйындар һәм күнекмәләр тупланы. Эш дәфтәренә тәрбиәселәр дәрестә һәм дәрестән тыш эшмәкәрлектә ҡулланырлыҡ дидактик уйындар, күнегеүҙәр, тиҙәйткестәр, телшымартҡыстар индерелде. Методик әсбапта милли рух тәрбиәләүгә, халыҡ мәҙәниәте, ғөрөф-ғәҙәттәре, йолалары һәм тарихы менән танышыуға ярҙам итерлек әҙәби әҫәр, әкиәт, йыр, шиғыр һәм башҡа халыҡ ижады, шулай уҡ педагогтар үҙҙәре ижад иткән әҫәрҙәр ҡулланылды.\nЭксперимент шарттарында телмәр үҫтереү эшен системалы һәм һөҙөмтәле ойоштороу – педагогтарҙың һөнәри оҫталығын үҫтереүҙе күҙ уңында тота. Был йүнәлештә иһә “Йондоҙло” балалар баҡсаһында маҡсатҡа ярашлы эш башҡарыла. Мәҫәлән, педагогтар республика кимәлендә конференцияларҙа, балалар баҡсаһында педсовет, семинар-практикум, консультация үткәреп алдынғы эш тәжрибәһе менән уртаҡлашыу системалы рәүештә үтә.\nОшо көндәрҙә балалар баҡсаһында “Туған телде өйрәнеүҙә актуаль проблемалар” исеме аҫтында фәнни – ғәмәли конференция үтә. Был мәртәбәле сарала педагогтар асыҡ дәрестәр күрһәтеп кенә ҡалмай, ә туған телде өйрәтеүҙә килеп тыуған проблемаларҙы нисек хәл итеү юлдарын эҙләй. Балаларҙың йәш үҙенсәлектәрен өйрәнеп, килеп тыуған мәсьәләләрҙе сисеү юлдарын, алымдарын һәм телде үҙләштереүгә йүнәлтелгән һөҙөмтәле алымдарҙы эҙләгәндә, тапҡанда, туҡтауһыҙ камиллашҡанда ғына ыңғай һөҙөмтәләргә ирешеп булырын аңлап эш итә беҙҙең педагогтар.\nГ. Фәйезова, “Йондоҙло” балалар баҡсаһының уҡытыусы-дефектологы.


Башҡортостанда 47 сәйәси фирҡә эшләй - Bash.News\nБашҡортостанда 47 сәйәси фирҡә эшләй\nБашҡортостанда 47 сәйәси фирҡә эшләй https://bash.news/news/98916_bashortostanda_47_sjsi_fir_eshlj\nПарламентҡа инмәгән партиялар йоҡоһонан уянырға тейеш. Был турала бөгөн Дәүләт Йыйылышы - Ҡоролтай рәйесе Константин Толкачев сәйәси фирҡәләрҙең Башҡортостан бүлексәләре вәкилдәре менән осрашыуҙа белдерҙе.\nРәсәйҙә бөтәһе 61 партия иҫәпләнә, 47 сәйәси фирҡәнең Башҡортостанда төбәк бүлексәһе бар. Константин Толкачев әйтеүенсә, күп ойошмаларҙың исеме бар, есеме юҡ. Йәғни, улар ҡағыҙҙа ғына, ә сәйәси эшмәкәрлекте бөтөнләй алып бармай, йәмәғәтселек менән эшләмәй. Ағзалары ла тиҫтәләрсә генә. Миҫал өсөн, "Социаль реформалар, тәбиғи ресурстарҙан табыш -халыҡҡа партияһының" төбәк бүлексәһендә ни бары 4 кеше, "граждандар инциативаһы"нда 7 кеше теркәлгән.\nТағы 4 бүлексәлә 10-12 ағза. Сағыштыртыу өсөн, "Ғәҙел Рәсәй"ҙең 4 мең 196, Коммунистарҙың 3 мең 800, Либерал-демократик партияның 3 мең 270 ағзаһы бар. Осрашыуҙа бәләкәй партия вәкилдәрен әүҙемерәк булырға саҡырылды. Уларҙың алдынғы идеяларын да ыңғай юҫыҡта, ҡануниәтте камиллаштырыуҙа ҡулланырға мөмкин.\nОсрашыуҙа күп партияларҙың муниципаль кимәлдә эш алып бармауы ла билдәләнде, улар тик юғары даирәләргә генә ынтыла. Ә төп башланғыстар тап ауыл, район депутаттары тарафынан һалына, тине Константин Толкачев. Һөйләшеү барышында һайлауҙарға әҙерлек, сәйәси компанияны ҡанундарға таянып үткәреү хаҡында ла һүҙ барҙы.\nРеспублика етәксеһе Волга буйы федераль округы буйынса транспорттағы идаралыҡ етәксеһе Александр Бережной менән осрашты\nРеспублика Үҙәк һайлау комиссияһы Башҡортостан Башлығы вазифаһына өс кандидатты теркәне\nКандидаттарҙың өгөтләү осоро 13 августан башлана\n23:28, 15 июл\n8 сентябрҙә Башҡортостан Башлығын һайлау була\n16:00, 12 июл\nБөгөн республика парламенты эш һөҙөмтәләрен барланы\n16:10, 09 июл


«Музейҙар төнө»ндә Рөстәм Хәмитов республиканың художество галереяларында булды // Мәҙәниәт | новости башинформ.рф\n11:30, 21 мая 2018 Мәҙәниәт\nӨФӨ, 2018 йыл, 21 май. /«Башинформ» мәғлүмәт агентлығы/.\nШәмбе көндө Өфөлә Башҡортостан Башлығы Рөстәм Хәмитов «Музейҙар төнө» халыҡ-ара акцияһына ҡушылған бер төркөм республика музейҙарында булды.\nМ.В. Нестеров исемендәге Башҡорт дәүләт художество музейында төбәк етәксеһе «Замандаштар» күргәҙмәһен ҡараны. Ул Рәсәй художество академияһы академигы, Рәсәй фәндәр академияһы ағза-корреспонденты Александр Толстиковтың былтыр Михаил Васильевич Нестеровтың тыуыуына 155 йыл тулыуға тапшырған бүләктәренән тора. Экспозицияға билдәле ғалимдарҙың, рәссамдарҙың һәм сәнғәт белгестәренең 13 һынлы сәнғәт портреты инә.\nРеспублика етәксеһе шулай уҡ «Заман йөҙҙәре» XVIII быуат аҙағындағы – XX быуат башындағы рус сәнғәте экспозицияһы менән танышты.\n«Мираҫ» арт-галереяһында Рөстәм Хәмитов шәхси коллекцияларҙан сәнғәт әҫәрҙәре күргәҙмәһен ҡараны. Экспозицияла күренекле башҡорт рәссамдарының һынлы сәнғәте, графикаһы, скульптураһы тәҡдим ителгән. Улар иҫәбендә – Александр Бурзянцевтың, Борис Домашниковтың, Айрат Тереғоловтың, Сергей Красновтың, Рәсих Әхмәтвәлиевтың, Вәсил Ханнановтың, Рәйес Ғәйетовтың һәм башҡаларҙың эштәре. Коллекцияны галерея 25 йыл дауамында йыйған. Ҡайһы бер һүрәттәрҙе республика етәксеһенә рәссамдар үҙҙәре күрһәтте. Башҡортостан Башлығы уларҙың ижади пландары менән ҡыҙыҡһынды, ижади уңыштар теләне.\nӨфө художество галереяһында Рөстәм Хәмитов «Башҡортостан» милли паркы ойошторған «Тейелмәгән Башҡортостан» күргәҙмәһендә булды. Унда илдең һәм республиканың айырым һаҡланған биләмәләрендә, шул иҫәптән «Шүлгәнташ» ҡурсаулығында төшөрөлгөн фотолар тәҡдим ителгән. Күргәҙмә сиктәрендә төрлө оҫталыҡ дәрестәре һәм уҡытыу семинарҙары үтә.\nБында республика Башлығы Уральск ҡалаһынан ҡаҙаҡ рәссамдарының әҫәрҙәрен ҡараны. Уға 11 авторҙың һынлы сәнғәте һәм графикаһы инә. Улар араһында – Башҡортостандан Һатыбалды Күлбәков.\nМузейҙар буйлап йөрөгәндә төбәк Башлығы музейҙар етәкселеге менән аралашты, артабанғы пландарын, күргәҙмәләрен, кешеләрҙе йәлеп итеү перспективаларын, ойоштороу мәсьәләләрен өйрәнде.\nХәтерегеҙгә төшөрәбеҙ, «Музейҙар төнө» халыҡ-ара акцияһы донъяла 1997 йылдан уҙғарыла һәм Халыҡ-ара музейҙар көнөнә арналған. 2002 йылдан ул Рәсәйҙә лә уҙғарыла. 2011 йылдан акцияла Башҡортостан музейҙары ла ҡатнаша башланы. 2013 йылдан уға республиканың муниципаль музейҙары ла ҡушылды.\nБыйыл саралар программаһы ике төп теманы берләштерә: «Һаҡлағыстарҙағы шедеврҙар» (бөтә Рәсәй музейҙары өсөн) һәм Башҡортостанда Ғаилә йылы.\nТеги: Башҡортостан Башлығы, музейҙар, күргәҙмәләр


Һаҡмар: 1 октябрь – халыҡ-ара Ололар көнө\nӨләсәйем менән ғорурланам\nӨләсәй! Ниндәй наҙлы, яғымлы һүҙ! Ошо һүҙ менән минең күҙ алдыма изге күңелле, оло йөрәкле, маңлайына һырҙар ятҡан сал сәсле ҡәҙерле кешем килеп баҫа.\nМинең өләсәйем – Рәғитә Вәли ҡыҙы Ғәлиева Ниғәмәт ауылында йәшәй. Ул 1932 йылдың 22 авгусында Бөрйән районы Иҫәнғаҙы ауылында ғаиләлә өсөнсө бала булып донъяға килгән. Бәләкәйҙән етем ҡалып, тормоштоң әсе-сөсөһөн бик иртә татый башлай. Әсәһе үлгәс, атаһы һуғышҡа киткәс, береһенән-береһе бәләкәй алты бала үҙ йүнен үҙе күреп йәшәй. Эшкә әрһеҙ, тырыш өләсәйем һеңле-ҡустыларын ҡарауҙан тыш, һуғыш ваҡытында балаларҙың, үҫмерҙәрҙең иңенә төшкән башҡа эштәргә лә өлгөрә.\n1951 йылда өләсәйем Ниғәмәт ауылы егете – ҡартатайымды осратып, яҙмышын уның менән бәйләй. Килен булып төшкәс тә, ең һыҙғанып колхозда эшләй башлай. Уның тырыш хеҙмәте бик күп маҡтау грамоталары, иҫтәлекле бүләктәр менән баһалана. Хатта беренселәрҙән булып Мәскәүгә ВДНХ-ға ла барып ҡайта.\nҠайғылар ҙа урап үтмәй өләсәйемде. Бик оҙаҡ ҡаты ауырығандан һуң 57 йәшендә ҡартатайым, ә унан һуң берҙән-бер улы Рәмил гүр эйәһе булалар. Был ауыр ҡайғыларға бөгөлөп төшмәй, үҙендә көс табып йәшәүен дауам итә.\nЙылғалар – диңгеҙгә, тауҙар – күккә, үләндәр – ҡояшҡа, ҡоштар – көньяҡҡа, ә кешеләр бәхеткә ынтыла. Бәхетле булһын өсөн һәр әҙәм балаһын Хоҙай һынауҙар биреп сыныҡтыра. Бына ошо һынауҙарға бирешмәйенсә сабыр, көслө рухлы оло йөрәкле өләсәйем үҙенең оло юбилейы – 80 йәшкә лә килеп етте. Бала сағы һуғыш йылдарына тура килеп ныҡлы белем ала алмаһа ла, үҙ фекере булды, аныҡ маҡсат ҡуйып йәшәне һәм үҙенең биш ҡыҙына ла шуны һеңдерҙе, матур тәрбиә бирҙе. Әлеге ваҡытта уларҙың һәр береһе үҙ урынын табып, матур итеп төрлөһө-төрлө яҡта донъя көтә, балалар үҫтерә.\nҺаулығы бер аҙ ҡаҡшаһа ла, өләсәйем тормоштан йәм табып, сер бирмәй йәшәүен дауам итә.\nБәхетле ғүмер! Бына шулай балаларыңа терәк, кәрәк булып, иҫәнлектә, именлектә балаларың, туғандарың, ейән-ейәнсәрҙәрең менән йәшәүе ниндәй ҙур бәхет!\nМин өләсәйемде юбилейы һәм Ололар көнө менән ҡотлайым! Уға ныҡлы һаулыҡ, беҙгә таяныс булып тағы ла оҙаҡ-оҙаҡ йәшәүен теләйем! Өләсәйем менән сикһеҙ ғорурланам, һәр яҡлап уға оҡшарға тырышам.\nӨлкәндәр һүҙе – аҡылдың үҙе\nПар ҡанаттарым – ул минең йәндәй күргән өләсәйем Зифа Хәмзә ҡыҙы менән ҡартатайым Исрафил Хилал улы Ҡоланбаевтар. Улар тырышып донъя көткән, үҙ көсө менән йорт һалған, баҡса тултырып йәшелсә, емеш-еләк үҫтергән кешеләр.\nҠартатайым 1956-1959 йылдарҙа Ҡаҙағстандың Семипалатинск хәрби полигонында атом бомбаһын һынауҙа ҡатнашҡан. 1962 йылда өләсәйемде осратып Йәнйегет ауылында донъя көтә башлайҙар. 4 ул, 2 ҡыҙ үҫтереп, оло тормош юлына аяҡ баҫтыралар. Балалары ла ата-әсәһенә оҡшап, мул, ырыҫлы тормош көтә.\nҠәҙерле кешеләремдең хеҙмәт юлы бик иртә башлана. Эшһөйәр өләсәйем 30 йылдан ашыу ғүмерен һауынсы һөнәренә арнаған. Көн һайын иртә таңдан тороп киске ҡараңғыға тиклем фермала булыу түҙемлек тә, көслө булыуҙы ла талап итә. Ә оҫта ҡуллы ҡартатайым көн-төн тимәй баҫыуҙа ер эштәрен башҡарған. “Сибай” совхозының Йәнйегет бүлексәһендә хаҡлы ялға тиклем эшләйҙәр, хеҙмәт кенәгәләрендә лә бер генә яҙыу. Улар яҙмышын ауыл хужалығы менән бәйләгәнгә һис тә үкенмәйҙәр. Тырыш хеҙмәттәре Хөкүмәт, ауылдаштары тарафынан юғары баһаланған. “Герой әсә”, “Хеҙмәт ветераны” миҙалдары, аҡсалата премиялар, күп һанлы маҡтау ҡағыҙҙары бихисап, өләсәйем ауыл советы депутаты ла була.\nҒәҙел, кешелекле, ҡәҙерле өләсәй-ҡартатайҙы беҙ, 11 ейән-ейәнсәре, бик ихтирам итәбеҙ. Хәҙерге ваҡытта төрлөбөҙ-төрлө тарафтарҙа белем алабыҙ. Беҙ һәр саҡ ҡәҙерле кешеләребеҙгә ярҙам итергә тырышабыҙ. Сөнки ауыр эш, күп бала тәрбиәләү, ҡартатайымдың фажиғә булған урында хеҙмәт итеүе уларҙың һаулығын ҡаҡшатҡан. Шулай ҙа улар тормош дауылына бирешмәй, балаларының, туғандарының уңыштарына һөйөнөп йәшәй. Ауылда олоһо ла, кесеһе лә уларҙан кәңәш һорап килә, хөрмәтләп хәл белешә.\nОлолар һүҙе – аҡылдың үҙе. Беҙ ҙә ҡартатай һәм өләсәйҙең кәңәштәре менән йәшәйбеҙ, улар менән сикһеҙ ғорурланабыҙ.\nАзалия МОРАТОВА, Сибай гимназия-интернаты уҡыусыһы.\n“Бәхетле булырға яҙһын...”\nҒүмер көҙөн билдәләгән, тормошоноң һәр сәғәтенән йәм-тәм табып йәшәгән инәй-олатайҙар... Беҙ йыш ҡына донъя мәшәҡәтенә сумып, уларға тейешле иғтибарыбыҙҙы ла бирмәйбеҙ. 1 октябрь инәй-олатайҙар өсөн ниндәй көн, байрамды улар нисек үткәрә икән?\n– Ололар көнө һуңғы йылдарҙа ғына билдәләнә башланы бит. Шуға күрә уға артыҡ әһәмиәт бирмәйем. Шулай ҙа эш урынына саҡырып тәбрикләүҙәре оҡшай. Балалар ситтә булғас, шылтыратып ҡына ҡотлайҙар.\n– Өлкәндәр тураһында 1 октябрҙә генә түгел, ә йыл әйләнәһенә хәстәрлек күрһендәр ине. Ярай, пенсияһы килеп тора, әммә хаҡтар ҙа көндән-көн арта бит. Ҡайһы саҡта иртән торғансы, бар нәмәнең ҡиммәтләнеүен белеп хафаланырға тура килә.\n– Йыл һайын Ололар көнөн балаларым, ейән-ейәнсәрҙәрем менән бергә үткәрәбеҙ. Улар матур итеп табын ҡора, бүләктәр әҙерләй. Уларҙың мәшәҡәтләнеүен теләмәһәм дә, шулай ҡәҙер-хөрмәт итеүҙәре күңелемә бик тә яҡын. 1 октябрҙә бар ололар шулай шатланырға, балаларының иғтибарын тойоп, бәхетле булырға тейештер.\nГүзәл ИҪӘНГИЛДИНА әҙерләне.


Ульяновск — Башҡорт Википедияһы\n54°19′00″ с. ш. 48°22′00″ в. д.HGЯO\nСергей Сергеевич Панчин[d]\nурыҫтар-78%, татарҙар-11%, сыуаштар-7%, мордвалар-1%, украиндар-1%\n73 401 000 000\nУльяновск (боронғо исемдәре Сембер; рус. Ульяновск) — Рәсәйҙең Волга буйындағы ҡалаһы. Ульяновск өлкәһенең административ үҙәге.\nБорисов Михаил Вячеславович (2.10.1893—14.02.1951), ғалим-хирург, юғары мәктәп уҡытыусыһы. Граждандар һәм Бөйөк Ватан һуғыштарында ҡатнашыусы. Медицина фәндәре докторы (1950). РСФСР-ҙың атҡаҙанған табибы (1944), СССР‑ҙың һаулыҡ һаҡлау отличнигы (1941). «Почёт Билдәһе» ордены кавалеры (1942).\nДобротворский Пётр Иванович (3.10.1839—17.01.1908), рус яҙыусыһы, юрист. 1863 йылдан Бөрө, 1865 йылдан — Бәләбәй өйәҙендә мировой аралашсы, 1877—1983 йылдарҙа Өфө өйәҙендә мировой судья. Матбуғатта башҡорт ерҙәрен талауға ҡаршы мәҡәләләр баҫтыра.\nОфициальный сайт Губернатора Ульяновской области\nПрезентационный ролик Ульяновск\n↑ Башҡорт энциклопедияһы — Борисов Михаил Вячеславович 2016 йылдың 5 апрель көнөндә архивланған. (Тикшерелеү көнө: 28 сентябрь 2018)\n↑ Башҡорт энциклопедияһы — Добротворский Пётр Иванович 2019 йылдың 21 сентябрь көнөндә архивланған. (Тикшерелеү көнө: 21 сентябрь 2019)\nhttps://ba.wikipedia.org/w/index.php?title=Ульяновск&oldid=1058458 ҡабул ителгән\nБыл бит һуңғы тапҡыр 21:18 11 август 2021 үҙгәртелгән.


Шөкөр итһәгеҙ, ниғмәттәрегеҙ артыр\n1 Октябрь , 07:30\nКешенең үҙ хәленән ҡәнәғәт була белеүе, шул арҡала Аллаһы Тәғәләгә рәхмәтен белдереүе шөкөр тип атала. Шөкөр итеү ғаләмдәр тәрбиәсеһе – Хоҙайҙы ололау, ҙурлау тигәнде аңлата. Донъялыҡта бар нәмәне Раббыбыҙ юҡтан бар иткән.\nШөкөр өс төрлө була.\nҠәлб, йөрәк менән шөкөр итеү – һәр ниғмәттең Алланың бирмеше икәненә ысын күңелдән ышаныу. Беҙгә өлгәштерелгән ниғмәттәрҙең барыһы ла – Алла бирмеше. Шуға инанған иманлы кеше – мосолман, ниғмәткә, байлыҡҡа өлгәшһә, Алла юлынан һис тайпылмаҫ. Ниғмәткә шөкөр итеү ниғмәтте арттыра. Уның ҡәҙерен белмәү – исрафлауға сәбәпсе. Аллаһы Тәғәлә бәндәләренә шулай ти: «Биргән ниғмәтемә шөкөр итһәгеҙ, ул ниғмәттәрҙе арттырырмын. Әгәр ҡуфрән ҡылһағыҙ, ҡәҙерен белмәһәгеҙ, ысынлап та, ғазабым көслө» («Ибраһим» сүрәһе, 7-се аят).\nТел менән шөкөр итеү. Һәр ниғмәтте Алла биргәнен аңлап, тел менән шөкөр әйтеү. Бәйғәмбәребеҙ бер хәҙисендә шулай тигән: «Ҡолона Алла бер ниғмәт бирһә, ҡол: «Әлхәмдүллила!» – тиһә, был ниғмәттең шөкөрө үтәлгән булыр. Ҡол икенсе мәртәбә: «Әлхәмдүллила!» – тиһә, Хоҙай ул кешенең сауабын арттырыр. Ҡол өсөнсө мәртәбә: «Әлхәмдүллила!» – тиһә, Аллаһы Тәғәлә шул кешенең гонаһтарын ярлыҡар».\nАғзалар менән шөкөр итеү. Намаҙ уҡыу, ураҙа тотоу, хаж ғәмәлен үтәү кеүек ғибәҙәттәр менән Алланың динен аңлатыу, таратыу, дин юлында хеҙмәт итеү ҙә тән менән шөкөр итеүгә инә.\nШөкөр иткән кеше бер ваҡытта ла Раббыһын онотмаҫ. Ундай кеше донъялыҡтағы ниғмәттәре менән тәкәбберләнмәҫ, үҙен бүтәндәрҙән өҫтөн күрмәҫ.\nРизаитдин бин ФӘХРЕТДИН.


14 март — Башҡорт Википедияһы\n14 март Викимилектә\n14 март — григориан стиле буйынса йылдың 73-сө (кәбисә йылында 74-се) көнө. Йыл аҙағына тиклем 292 көн ҡала.\nЕр: Йылғалар көнө.\n«Пи» һаны көнө.\nНыҡ яҡшы кәйеф көнө.\nВидеомагнитофондың тыуған көнө.\nАҠШ: Фәнни белем көнө.\nБалалар ижады көнө.\nАндорра: Конституция көнө.\nЭстония: Туған тел көнө\nТажикстан: Прокуратура органдары хеҙмәткәрҙәре көнө.\n1944: Стәрлетамаҡтағы «Строймаш» заводы эш башлай.\n2004: Владимир Путин икенсе мөҙҙөткә Рәсәй Президенты итеп һайлана.\nСәлимов Мөхәмәт Кәрим улы (1925—4.12.2000), төҙөүсе. 1955–1985 йылдарҙа «Уфимтрансстрой» тресы 826-сы төҙөлөш монтаж поезының балта оҫтаһы. Бөйөк Ватан һуғышында ҡатнашыусы. Социалистик Хеҙмәт Геройы (1966). РСФСР-ҙың атҡаҙанған төҙөүсеһе.\nБеленкова Оксана Архиповна (1940), ғалим-философ. 1978 йылдан Өфө нефть институты һәм Өфө дәүләт нефть техник университеты уҡытыусыһы. Философия фәндәре докторы (2004). Сығышы менән хәҙерге Украинаның Черкассы өлкәһе Тальный ҡалаһынан.\nҒәниев Мөнир Мирғәлим улы (1940), ғалим-агроном. 1967 йылдан Башҡортостан ауыл хужалығы институты һәм Башҡорт дәүләт аграр университеты уҡытыусыһы, шул иҫәптән 1999—2010 йылдарҙа үҫемлектәрҙе һаҡлау һәм биотехнология кафедраһы мөдире. Биология фәндәре кандидаты (1967), профессор (1999). Башҡортостан Республикаһының атҡаҙанған ауыл хужалығы хеҙмәткәре (1999), СССР юғары мәктәбе отличнигы (1990).\nМуллабаев Биктимер Ғәлләм улы (1945—1982), Мәжит Ғафури исемендәге Башҡорт дәүләт академия драма театрының элекке актёры. Башҡорт АССР-ының атҡаҙанған артисы (1980). Сығышы менән хәҙерге Башҡортостан Республикаһының Дәүләкән районы Дүртөйлө ауылынан.\nКузеев Искәндәр Рөстәм улы (1950), ғалим-инженер механик. 1972 йылдан Өфө нефть институты һәм Өфө дәүләт нефть техник университеты уҡытыусыһы, шул иҫәптән 1989 йылда химик етештереү машиналары һәм аппараттары кафедраһы, 2009 йылдан — технологик машиналар һәм ҡорамалдар кафедраһы мөдире, бер үк ваҡытта 1987 йылдан «Технология, ресурс һәм ныҡлыҡ» ғилми тикшеренеү комплексының тармаҡ лабораторияһы етәксеһе, 1990 йылдан — директоры. Техник фәндәр докторы (1988), профессор (1990). Рәсәй Федерацияһының (2009) һәм Башҡортостан Республикаһының (1999) атҡаҙанған фән эшмәкәре. И. М. Губкин исемендәге премия лауреаты (2008).\nИркәбаев Олег Геннадьевич (Иркәбаев Этайн; 1955), театр актёры, режиссёр, педагог. 1991 йылдан Мари милли драма театры филиалы — Мари йәш тамашасы театрының художество етәксеһе, бер үк ваҡытта 1994 йылдан Мари республика мәҙәниәт һәм сәнғәт колледжы уҡытыусыһы. Рәсәй Федерацияһының (2005) һәм Марий-Эл Республикаһының (1997) атҡаҙанған сәнғәт эшмәкәре. Фин-уғыр халыҡтары театрҙарының «Майатул» халыҡ ара фестивале дипломанты (Йошкар-Ола, 2010). Мари-Эл Республикаһының М. Шкетан исемендәге дәүләт премияһы (1999) лауреаты. Сығышы менән хәҙерге Башҡортостан Республикаһының Мишкә районы Тымбай ауылынан.\nИбраһимов Шакир Шәғәлим улы (1960), хеҙмәт алдынғыһы. Күмертау ҡалаһы «Акрополь» йәмғиәте мастеры. Башҡортостан Республикаһының атҡаҙанған төҙөүсеһе (2015).\nМерзляков Алексей Николаевич (1911—31.01.1994), хужалыҡ эшмәкәре, йәмәғәтсе. 1942—1978 йылдарҙа Силәбе өлкәһе Һатҡы урман сәнәғәте хужалығы директоры. 1947—1979 йылдарҙа Силәбе өлкә һәм Һатҡы ҡала Советтары депутаты. Ленин, Ҡыҙыл Йондоҙ, Октябрь Революцияһы, Хеҙмәт Ҡыҙыл Байраҡ һәм «Почёт Билдәһе» ордендары кавалеры. 1978 йылдан республика әһәмиәтендәге персональ пенсионер, Һатҡы ҡалаһы һәм Һатҡы районының почётлы гражданы (1969). Сығышы менән хәҙерге Башҡортостан Республикаһының Благовещен районы Быков ауылынан.\nҒүмәров Рәсүл Абдрахман улы (1936), нефтсе-инженер, хужалыҡ һәм йәмәғәт эшмәкәре. 1968—1996 йылдарҙа «Ишембайнефть» нефть һәм газ сығарыу идаралығы начальнигы урынбаҫары. СССР-ҙың нефть сәнәғәте отличнигы.\nИҡсанова Нәфирә Нәжметдин ҡыҙы (1951), педагог, хор дирижёры, режиссёр. 1983—2006 йылдарҙа Өфө сәнғәт училищеһы, 2001 йылдан хәҙерге Заһир Исмәғилев исемендәге Өфө дәүләт сәнғәт институты уҡытыусыһы, бер үк ваҡытта 2001 йылдан — Башҡортостан Республикаһының Дәүләт академия хор капеллаһының художество етәксеһе һәм баш дирижёры, 2007 йылдан — «Мираҫ» йыр һәм бейеү фольклор ансамбленең художество етәксеһе. Башҡортостан Республикаһының атҡаҙанған сәнғәт эшмәкәре (2004) һәм атҡаҙанған мәҙәниәт хеҙмәткәре (1992).\nАсеев Алексей Александрович (1922—10.05.1980), Бөйөк Ватан һуғышы һуғышы яугиры, уҡсы, рядовой. Советтар Союзы Геройы (1944). Сығышы менән Өфө ҡалаһынан.\nТигин Юрий Николаевич (1937), спорт һәм дәүләт хеҙмәте ветераны, саңғысы. 1965—1969 йылдарҙа Спорт йәмғиәттәре һәм ойошмалары союзының Өфө ҡала советы рәйесе, 1969—1971 йылдарҙа хеҙмәтсәндәр депутаттарының Өфө ҡала Советы башҡарма комитетының физик культура һәм спорт буйынса комитеты рәйесе, 1972—1977 йылдарҙа Башҡорт АССР-ы Министрҙар Советы ҡарамағындағы Физик культура һәм спорт буйынса комитет рәйесе. Саңғыла уҙышыу буйынса СССР-ҙың спорт мастеры\nНурмөхәмәтов Зөфәр Мирғәлим улы (1947), хеҙмәт ветераны, ауыл хужалығы алдынғыһы. 1965—2015 йылдарҙа Дүртөйлө районы хәҙерге Вәлиев исемендәге тоҡомсолоҡ заводы тракторсыһы. 2-се (1985) һәм 3-сө (1976) дәрәжә Хеҙмәт Даны ордены кавалеры. Сығышы менән ошо райондың Исмаил ауылынан.\nХәмиҙуллин Фаил Заһит улы (1947), комсомол, профсоюз органдары һәм нефть сәнәғәте ветераны. 1970 йылдан ВЛКСМ-дың Дүртөйлө район комитеты инструкторы, бүлек мөдире; 1973 йылдан «Саҡмағошнефть» нефть һәм газ сығарыу идаралығының ВЛКСМ комитеты секретары, профком рәйесе урынбаҫары һәм профком рәйесе; 1986—2003 йылдарҙа «Башнефть» берекмәһенең берләштерелгән профсоюз ойошмаһы рәйесе. Башҡортостан Республикаһының атҡаҙанған нефтсеһе (1997), Рәсәйҙең почётлы нефтсеһе (2002). Сығышы менән хәҙерге Дүртөйлө ҡалаһынан.\nГанцев Виктор Александрович (1957), нефть сәнәғәте ветераны. 1978 йылдан нефть эшкәртеү предприятиелары яуаплы хеҙмәткәре, шул иҫәптән 2000 йылдан «Башҡортостан нефть химияһы компанияһы»ның генераль директоры, 2006 йылдан «Өфөнефтехим» йәмғиәте етәксеһе, 2009—2014 йылдарҙа «Башнефть» берекмәһенең эшкәртеү һәм нефть химияһы буйынса өлкән вице-президенты. Башҡортостан Республикаһының икенсе (1999—2003), өсөнсө (2003—2008) һәм дүртенсе (2008—2013) саҡырылыш Дәүләт Йыйылышы — Ҡоролтай депутаты. Башҡортостан Республикаһының атҡаҙанған нефтсеһе. Сығышы менән хәҙерге Башҡортостан Республикаһының Благовещен районы Петровка ауылынан.\nРәхмәтуллин Наил Зәки улы (1957), сауҙа тармағы алдынғыһы. 1984 йылдан Әбйәлил районы ҡулланыусылар йәмғиәте (райпо) идараһы рәйесенең кадрҙар буйынса урынбаҫары, 1985 йылдан — универмаг директоры, 1991 йылдан — райпо идараһы рәйесе; 2001 йылдан «Яҡтыкүл» шифаханаһы директоры. Башҡортостан Республикаһының атҡаҙанған сауҙа хеҙмәткәре (1996). Сығышы менән район үҙәге Асҡарҙан.\nЮлтимерова Гөлсөм Ғәли ҡыҙы (1957), педагогик хеҙмәт ветераны. Өфөләге күп профилле һөнәри колледждың элекке методисы. Башҡортостандың атҡаҙанған уҡытыусыһы, Рәсәйҙең почётлы урта һөнәри белем биреү хеҙмәткәре\nАралбаева Ләйлә Ҡәҙим ҡыҙы (1977), журналист, музыка белгесе. 2014 йылдан «Башинформ» мәғлүмәт агентлығының мәҙәниәт буйынса күҙәтеүсеһе. Башҡортостан Республикаһының атҡаҙанған мәҙәниәт хеҙмәткәре (2019), Башҡортостан Республикаһы Хөкүмәтенең Шәһит Хоҙайбирҙин исемендәге премияһы (2017), халыҡ-ара ТӨРКСОЙ премияһы (2015) һәм республика конкурстары лауреаты.\nҒисмәтуллин Абдулла Төхфәтулла улы (1883—10.06.1938), ғалим, дәүләт эшмәкәре. 1929—1938 йылдарҙа Башҡорт АССР-ының Үҙәк статистика идаралығы етәксеһе. Сәйәси золом ҡорбаны.\nТәнзилә Үлмәҫбаева (1963), радиожурналист, Рәсәй Федерацияһы һәм Башҡортостан Республикаһының Журналистар союздары ағзаһы (1999). Рәсәйҙең атҡаҙанған мәҙәниәт хеҙмәткәре (2014), Башҡортостандың атҡаҙанған матбуғат һәм киң мәғлүмәт хеҙмәткәре (2003), Шәһит Хоҙайбирҙин исемендәге республика премияһы лауреаты (2006).\nШамил Кучуков (1963), радиотележурналист.\nҒәзим Туҡаев (1909—7.11.1981), театр актёры. 1935—1981 йылдарҙа М. Ғафури исемендәге Башҡорт дәүләт академия драма театры актёры. РСФСР-ҙың (1969) һәм Башҡорт АССР-ының (1954) халыҡ артисы. «Почёт Билдәһе» ордены кавалеры (1955).\nРамаева Нина Пантелеевна (1929), хужалыҡ эшмәкәре, 1968—1986 йылдарҙа Дәүләкән аяҡ кейеме фабрикаһы директоры. Башҡорт АССР-ының атҡаҙанған туҡыу һәм еңел сәнәғәт хеҙмәткәре (1981). Хеҙмәт Ҡыҙыл Байраҡ, Октябрь Революцияһы һәм Халыҡтар Дуҫлығы ордендары кавалеры. Дәүләкән ҡалаһы һәм районының почётлы гражданы. Сығышы менән ошо райондың Сидоровка ауылынан.\nРиянов Рәйес Мәсәлим улы (Рәйес Риян) (1934—30.03.2015), журналист, яҙыусы, шағир. 2002 йылдан Башҡортостан Яҙыусылар союзы ағзаһы.\nАброщенко Вячеслав Васильевич (1949), хужалыҡ эшмәкәре. «Дорремстройтрест» йәмғиәтенең генераль директоры. Башҡортостан Республикаһының 5-се саҡырылыш Дәүләт Йыйылышы — Ҡоролтай депутаты. Башҡортостан Республикаһының атҡаҙанған төҙөүсеһе.\nРәсүл Сәғитов (1964), радиожурналист, яҙыусы һәм тәржемәсе. Рәсәй Федерацияһының атҡаҙанған мәҙәниәт (2016), Башҡортостан Республикаһының атҡаҙанған матбуғат һәм киң мәғлүмәт хеҙмәткәре (2004), Башҡортостан Хөкүмәтенең Шәһит Хоҙайбирҙин исемендәге премияһы лауреаты (2005).\n14 мартта тыуғандар\n1804: Иоганн Штраус, Австрия композиторы, скрипкасы, дирижёр.\n1835: Джованни Вирджинио Скиапарелли, Италия астрономы.\n1870: Евдокия Турчанинова, Рәсәй империяһының һәм СССР-ҙың театр актёры, СССР-ҙың халыҡ артисы (1943).\n1879: Альберт Эйнштейн, Германия физигы, сағыштырмалыҡ теорияһына нигеҙ һалыусы, Нобель премияһы лауреаты (1921).\n1930: Василий Песков, яҙыусы, журналист, телетапшырыуҙар алып барыусы, сәйәхәтсе, Ленин премияһы лауреаты.\n1979: Павел Воля, Рәсәй артисы, телевидение тапшырыуҙары алып барыусыһы.\n14 мартта вафат булғандар\n1883 — Карл Маркс, философ һәм сәйәсмән, марксизм теорияһына нигеҙ һалыусы.\n2015— Валентин Распутин, рус яҙыусыһы.\nhttps://ba.wikipedia.org/w/index.php?title=14_март&oldid=1113489 ҡабул ителгән\nБыл бит һуңғы тапҡыр 13:22 13 март 2022 үҙгәртелгән.


ЙӘМӘҒӘТ ХӘБӘРСЕЛӘРЕБЕҘҘЕ ДӘРТЛӘНДЕРҘЕК\nСибайҙа һауа торошо:\n-23, -25 ° C\t1 - 3 м\_с C\nКемдәр гәзиткә яҙыла һәм квитанцияһының күсермәһен редакцияға ебәрә, уларҙы шәп бүләктәр көтә! * 2017 йылға «Атайсал» гәзитенә яҙылыу дауам итә. Ашығығыҙ! 30 декабрҙә Лото-уйын уҙғарыласаҡ. * Электрон вариантҡа яҙылыу—354 һум, йыллыҡ—606 һум. * Сибайҙар һәм Иҫке Сибайҙар редакцияға килеп 530 һумға яҙыла ала. Йыллыҡ подписка—990 һум. * Почта аша яҙылыу хаҡы: 6 айға—551 һум 34 тин. Йыллыҡ подписка—1005 һум 48 тин. *\n15 ғинуарҙа, вәғәҙә иткәнебеҙсә, 2013 йылда «Атайсал» гәзите биттәрен йѳкмәткеле, уҡымлы, фәһемле мәҡәләләре менән байытып тороусы әүҙем авторҙарыбыҙға баҫмабыҙ лауреаттары танытмаларын һәм аҡсалата премиялар тапшырҙыҡ. «Түңәрәк ѳҫтәл» артында үткән осрашыуҙа Сибай ҡала хакимиәтенең мәғлүмәт-аналитика бүлеге начальнигы Рәсүл Ғилмитдин улы Байгилдиндың ҡатнашыуы сараға мәртәбә ѳҫтәне.\n—2013 йыл гәзитебеҙ ѳсѳн уңышлы ғына булды. Йыл аҙағында Башҡортостан Республикаһының Матбуғат һәм киң мәғлүмәт саралары агентлығы һәм Башҡортостан Журналистары союзы тарафынан үткәрелгән «Йәнтѳйәк» номинацияһында еңеү яулауыбыҙ—үҙе оло ҡыуаныс. Рәсәй матбуғаты кѳнѳ билдәләнгәндә Башҡортостан Республикаһының дәүләт телдәре менән ѳлгѳлѳ ҡулланыу конкурсында «Атайсал» гәзитенең исеме яңғырауы дѳйѳм коллективтың тырыш хеҙмәтенә оло баһа булды,—тине Хәйҙәр Ниғәмәт улы Тапаҡов, осрашыуға килгән ҡунаҡтарҙы тәбрикләп. —Был уңыштарҙа һеҙҙең дә ѳлѳшѳгѳҙ бар. Гәзитебеҙ яңы йылдан яңы форматта сыға башланы. Был да үҙенә күрә бер алға китеш. Киләсәктә лә беҙҙең менән бергә булырығыҙға, матур-матур яҙмаларығыҙ менән ҡыуандырып тороуығыҙға ышанабыҙ.\nИң беренсе лауреат танытмаһы уҙған йыл дауамында тәрбиә, туған тел, милли булмышыбыҙға ҡағылышлы мәсьәләләр буйынса фәһемле сығыштары ѳсѳн Сибай ҡалаһынан Рәсимә Фитрат ҡыҙы Айсыуаҡоваға тапшырылды. Тарихи даталарға арнап, билдәле шәхестәребеҙҙең яҙмыштары менән таныштырып, бихисап мәҡәләләр баҫтырғаны ѳсѳн ошондай уҡ дипломға тарихсы, крайҙы ѳйрәнеүсе Рамаҙан Исмәғил улы Үтәғолов лайыҡ булды. Ѳсѳнсѳ лауреатыбыҙ—Хәйбулла районының Һамар ауылында йәшәүсе Вәсил Фазылйән улы Һѳйѳндѳков. Ул гәзит уҡыусыларҙың ихтирамын ауыл тормошон әүҙем яҡтыртыуы, «Белгес кәңәше» рубрикаһы аҫтында донъя күргән мәҡәләләре менән яуланы.\nДәртләндереү бүләктәрен алғас, һүҙҙе мәғариф ветераны Рәсимә Фитрат ҡыҙы Айсыуаҡова башланы:\n—Минең кескәй хеҙмәтемде шулай оло баһалауығыҙ ѳсѳн ҙур рәхмәт белдерәм. Туған телебеҙгә, милләтебеҙгә һѳйѳү тәрбиәләгән, ватансылыҡ тойғоһо уятҡан баҫмабыҙ киләсәктә лә ошо юлдан тайпылмай, халҡыбыҙ мәнфәғәтенә эшләһен, йәшәһен. Гәзитебеҙҙең эшмәкәрлеген республика кимәлендә баһалап тороуҙары оло ҡыуаныс.\nУның һүҙҙәренә Вәсил Һѳйѳндѳков ҡушылды:\n—Мин «Башҡортостан», «Атайсал», «Хәйбулла хәбәрҙәре» гәзиттәрен даими алдырам һәм һәр һанын кѳтѳп алып уҡыйым. Республика гәзитенән Башҡортостан яңылыҡтарын белһәм, «Атайсал» аша тѳбәк хәле менән танышып барам. Йәмәғәт хәбәрселәренә темалар биреп торһағыҙ, шул юҫыҡта эшләр инек. Йәш хәбәрселәр әҙерләү менән булышығыҙ. Бына беҙҙе яҙыусы Әмир Моратов гәзиттәргә мәҡәләләр яҙырға ѳйрәтте. Мин һаман уның һабаҡтарына таянып эш итәм. Гәзиттә дини темалар ҙа киң яҡтыртылһын, ауыл хужалығы ла ситтә ҡалмаһын.\n«Атайсал» гәзитен асыуға күп кѳс һалған арҙаҡлы шәхестәрҙең береһе Рамаҙан Исмәғил улы Үтәғоловтың да гәзит хеҙмәткәрҙәренә тәҡдимдәре булды.\n—«Атайсал»—беҙҙең гәзит. Бында үҙ эшен белгән ҡыҙҙар-егеттәр эшләй. Гәзиттең быйылдан 8 битле булып сыға башлауы уның эстәлеген дә үҙгәртергә, байытырға ярҙам итәсәк, минеңсә. Киләсәктә бәлки «Атайсал»ды тағы ла ҡалыныраҡ баҫма итеп сығарыу мѳмкинселеге лә булыр, шул хаҡта ла уйларға кәрәк.\nЛауреаттарыбыҙҙы Рәсүл Ғилмитдин улы ла ихлас ҡотлап үтте.\n—«Атайсал» ул мәғлүмәт биргән гәзит кенә түгел, уның тәғәйенләнеше—телде һаҡлау, милләтте үҫтереү, йәнтѳйәкте данлау. Күптәр гәзиттә тәнҡит етешмәүгә зарлана. Әлбиттә, тәнҡит кәрәк, әммә ул урынлы булырға тейеш. Сер түгел, «Атайсал»ды оло быуын кешеләре тота. Үҙегеҙгә алмаш әҙерләгеҙ, йәштәр яҙышһын гәзиткә,—тине ул.\nӘүҙем авторҙарыбыҙҙы уңыштары менән ысын күңелдән ҡотлайбыҙ. Быйыл да уларҙың баҫмабыҙ биттәрен ҡыҙыҡлы мәҡәләләр менән биҙәүҙәрен теләйбеҙ.\nҺүрәттәрҙә: лауреаттарҙы тәбрикләү сараһынан күренештәр.\nҺеҙҙең фекер (0)\n"Вестник городского округа город Сибай Республики Башкортостан"\nАдминистрация г. Сибай\nГОСЗАКУПКА КП РБ Редакция газеты «АТАЙСАЛ»\nОфициальный сайт Баймакского района\nСайт Министерства связи и массовых коммуникаций РБ\nСсылка на электронный ресурс ГУП РБ Башкирское издательство «Китап» имени Зайнаб Биишевой\n«Өмөт» йәштәр бите\n«Шәмдәл» әҙәби бите\nҒәҙәттән тыш хәл\nВсе права защищены, "Атайсал", 2012\nгороскоп на 2013 год телец гороскоп совместимость мужчины весы и женщина весы гороскоп 2013 года скорпион гороскоп гороскоп для скорпиона на год змеи любовный гороскоп для козерогов на 2013 год эротический гороскоп для мужчины-козерога гороскоп на месяц - стрелец на сайте любовный гороскоп тут гороскоп на гороскоп совместимости рак он и козерог она описание людей по гороскопу лев индивидуальный гороскоп глобы на 2013 год программа для расчета персонального гороскопа женщины по знаку гороскопа рак гороскоп гадания гороскоп мужчина овен женщина близнец гороскоп 2013 рак обезьяна гороскоп на сегодня овен дева гороскоп совместимости дракон тигр гороскоп на сегодня скорпион на завтра как проверить совместимость по гороскопу гороскоп карьера 2013 весы онлайн телефонная интерактивные тесты егэ 9 класс справочник частных решебник по немецкому 9 бим телефонная база решенные тесты егэ по алгебре типовые задания бесплатные ссылка телефонная база онлайн фипи егэ история 2013 скачать книгу сложно ли сдать егэ по физике узнать телефон человека по адресу в москве gsm поиск город волжский справочник домашних телефонов витебск Знакомства Кемерово онлайн игра Counter Strike sitemap


Башҡортостанда Берҙәм тауыш биреү көнөндә Йәмәғәт матбуғат үҙәге ойошторола // Сәйәсәт | новости башинформ.рф\nБашҡортостанда Берҙәм тауыш биреү көнөндә Йәмәғәт матбуғат үҙәге ойошторола\n11:07, 15 сентября 2016 Сәйәсәт\nӨФӨ, 2016 йыл, 15 сентябрь. /«Башинформ» мәғлүмәт агентлығы, Ғәлиә Нәбиева, Алик Шакиров/.\nБашҡортостанда Берҙәм тауыш биреү көнөндә Йәмәғәт матбуғат үҙәге эшләй. Республика Журналистар союзы 18 сентябрҙә Берҙәм тауыш биреү көнөн яҡтыртыу өсөн киң мәғлүмәт саралары вәкилдәрен һәм блогерҙарҙы теркәй башланы. «Башинформ» мәғлүмәт агентлығында үткән матбуғат конференцияһында билдәләнеүенсә, һайлауҙарҙы яҡтыртыу буйынса Йәмәғәт матбуғат үҙәге республикала тәүгә ойошторола.\nИртәнге сәғәт 8-ҙә һайлау участкалары менән бергә «Holiday Inn Ufa» ҡунаҡханаһында заманса матбуғат үҙәге үҙ ишектәрен аса. Журналистар өсөн сәғәт һайын брифингтар, матбуғат конференциялары, түңәрәк өҫтәлдәр ойошторола, унда сәйәси партия вәкилдәре, эксперттар, политологтар сығыш яһай. Республика Үҙәк һайлау комиссияһы вәкилдәре видеоконференция аша төбәктә тауыш биреү барышы тураһында яңы мәғлүмәттәр менән таныштырасаҡ. Ойоштороусылар — Йәмәғәт палатаһы, «Граждандар контроле» йәмәғәт ойошмаһы һәм республика Журналистар союзы Рәсәй Үҙәк һайлау комиссияһы менән тура бәйләнеш тәьмин итәсәк.\nЙәмәғәт матбуғат үҙәгендә эшләү өсөн Башҡортостан Журналистар союзы сайтындағы анкетаны тултырып, 17 сентябргә тиклем journalist-rb@yandex.ru электрон адресына ебәрергә кәрәк.\nӨҫтәмә мәғлүмәт өсөн телефон: (347) 276-42-66.\nТеги: һайлауҙар,берҙәм тауыш биреү көнө,киң мәғлүмәт саралары


Бөрйән ҡыҙы, эшҡыуар, йырсы Азалия Вәлиева.\nСаҡмағош районы Базы буйы ҡыҙы, һәүәҫкәр йырсы Фәрзәнә Йәнгирова.\nЫрымбур өлкәһе Ҡыҙыл гвардия районы Иҫке Юлдаш ауылы ҡыҙы, һәүәҫкәр йырсы Гөлназ Гәрәева.\nЫрымбур өлкәһе Ҡыҙыл гвардия районы Иҫке Юлдаш ауылы ҡыҙы, һәүәҫкәр йырсы Майсара Күсәева.\nЫрымбур өлкәһе Ҡыҙыл гвардия районы Иҫке Юлдаш ауылынан һәүәҫкәр йырсы Алина Салдеева.\nМари Эл республикаһының Йошкар Ола ҡалаһынан һәүәҫкәр ҡурайсы Муса Нурдәүләтов.